Február 15-e után kapják meg a nyugdíjasok a 20 ezer dinárt

Ezt jelentette be Aleksandar Vučić doljevaci látogatása során. A szerb államfő a sorkatonai szolgálatra is kitért, valamint reagált a ma délutáni tüntetésekre is.

A szerb államfő a lakosokhoz fordulva elmondta, a fizetéseknek és a nyugdíjaknak még gyorsabb ütemben kell növekedniük a jövőben.
Vučić, miután tárgyalt a Szerbiai Katonaság és a Védelmi Minisztérium képviselőivel, kitért arra is, hogy nincs döntés a kötelező sorkatonai szolgálatról. Mint fogalmazott, sok problémát vet fel a téma, és sok még a nyitott kérdés.
Aleksandar Vučić a mai tüntetésekre is reagált. A szerb államfő szerint teljesítették a lakosok eddigi kéréseit, ennek ellenére ismét utcára vonultak. Hozzátette, meghallgatták a polgárokat, meghallgatták a népet. A továbbiakban azonban nem kívánja ezt tenni. Engem többé nem érdekel - szögezte le a szerb államfő.

Februárban kapják meg a nyugdíjasok a 20 ezer dinárt

Aleksandar Vučić bejelentette, hogy február 15-e után kapják meg a 20 ezer dinárt a nyugdíjasok.

Aleksandar Vučić a szerb államfő.
A szerbiai nyugdíjasok a 20 ezer dináros
támogatást a szerb államtól kapják.
Aleksandar Vučić azt is elmondta,
hogy 2022-től a fizetések és a nyugdíjak is
emelkedni fognak Szerbiában.
A jövő év lesz 2022.
A szerb államfő a kötelező sorkatonai
szolgálatról is beszélt.
Aleksandar Vučić elmondta, hogy nincs döntés,
a kötelező sorkatonai szolgálat bevezetéséről,
mert sok probléma van a témával kapcsolatban.
Kötelező sorkatonai szolgálat az,
amikor a nagykorú férfinak kötelező
katonának mennie.
Nagykorú az, aki betöltötte a 18. életévét.


A topolyai egészségház ismét fogadja a betegeket

A Dr. Hadzsy János Egészségház a járványhelyzet elmúltával ismét fogadja a betegeket. Természetesen előzetes bejelentés szükséges.

Topolyán jelent meg az első koronavírus fertőzött Szerbiában. A páciens azonban felelősségteljesen viselkedett, izolálta magát. Így elkerülte a város, hogy a kór gócpontjává váljon - mondta a Közügyekben dr. Kálóczi Dóra. A Dr. Hadzsy János Egészségház igazgatója kiemelte: a járványhelyzet elmúltával ismét fogadják a betegeket. Természetesen előzetes bejelentés szükséges - tette hozzá az intézmény vezetője. A betegeket félóránként fogadják, hogy így is elkerüljék a tömeget a várótermekben. A topolyai egészségház nemrég egy új mentőautóval is gazdagodott a Tartományi Kormány jóvoltából.
Az egészségház továbbra is megköveteli a dolgozóitól és a betegektől, hogy védőfelszerelést viseljenek az egészségházba lépve, a várótermekben igyekeznek betartani a körülbelül kétméteres távolságtartást.
Hétfő óta a topolyai Dr. Hadzsy János Egészségházban is el lehet végezni a koronavírus-tesztelést. A módszer kimutatja, hogy a páciens szervezete tartalmaz-e COVID-19 vírust, vagy antitesteket. A vizsgálat 1200 dinárba kerül, amit előzetesen a betegbiztosító számlaszámára kell befizetni, és az arról szóló igazolást felmutatni a vérvétel előtt. Az eredményre15 percet kell várni.

A topolyai egészségház újra fogadja a betegeket

A koronavírus-járvány elmúltával újra várja a betegeket a topolyai egészségház.

A topolyai Dr. Hadzsy János
Egészségház várja újra
a betegeket.
Előre be kell jelentkezni
a betegeknek
az egészségházba.
A betegeket 30 percenként
fogadják a topolyai egészségházban.
A 30 perc az fél óra.
Azért mehetnek a betegek
30 percenként az egészségházba,
hogy ne legyen tömeg
a várótermekben.
A topolyai egészségházban
a betegeknek és
dolgozóknak is
kötelező a védőmaszk
használata.
A topolyai egészségházban is
fontos betartani
az emberek között
a 2 méteres távolságot.
Hétfő óta a topolyai
egészségházban is
meg lehet csináltatni
a koronavírus tesztet.
Hétfő június 1-je volt.
A koronavírus teszt megmutatja,
hogy volt-e az ember
koronavírusos.
A tesztre előre be kell
fizetni a pénzt.
A koronavírus teszt
1200 dinárba kerül.
A koronavírus teszt
vérvétellel történik.
Az eredményre
15 percet kell várni.
Jó hír, hogy a topolyai egészségház
nem rég új mentőautót is kapott.


Fokozott ellenőrzés, lakodalmakat szakíthatanak meg

Fokozottan ellenőrzik a meghozott járványügyi intézkedések betartását bulikon, rendezvényeken.

A hétvégén az ellenőrök 3800 létesítményben tartottak ellenőrzést, és 29 bírságot szabtak ki, mondta el Goran Stamenković egészségügyi segédminiszter a Szerbiai RTV műsorában. Az ellenőrzések többsége a tömegközlekedési eszközökön történt, ahol sok szabálytalanságot észleltek. Kiemelte, a tömegközlekedést tartják a legnagyobb kockázatnak, hiszen az előző időszakban tanúi lehettünk annak, hogy sokan nem tartották be az intézkedéseket. Hozzátette, hogy fokozott ellenőrzést tartanak a lakodalmas termekben is, valószínűleg meg kell szakítaniuk néhány esküvőt, és ahol hibát találnak, ott be kell majd zárni a termeket.

Szigorú ellenőrzések, lakodalmakat szakíthatnak meg

A rossz járványhelyzet miatt még szigorúbban ellenőrzik az óvintézkedések betartását Szerbiában.

Koronavírus elleni óvintézkedés például
a maszk viselete, a távolságtartás.
Főleg a bulikban és a rendezvényeken
ellenőrzik még szigorúbban az óvintézkedések betartását.
Rendezvény például 1 lakodalom, 1 keresztelő.
A hétvégén az ellenőrök 3800 helyen
tartottak szigorú ellenőrzést.
Ebből 29 büntetést írtak ki az ellenőrök.
Hétvége szombat és vasárnap.
A legtöbb ellenőrzést a tömegközlekedési eszközökön
végeztek az ellenőrök.
Tömegközlekedési eszköz például
a busz, a vonat, a villamos.
Sok ember nem tartotta be az óvintézkedéseket
a tömegközlekedési eszközökön.
Sok ember kapja el a koronavírus betegséget
a tömegközlekedési eszközökön.
Szigorúan ellenőrzik a lakodalmas termeket is.
Ahol hibát találnak az óvintézkedések betartásában,
ott megállíthatják az esküvőt,
és bezárhatják a lakodalmas termet is.


Ingyenes lakással csábítanának orvosokat falura

Azon dolgozik az egészségügyi minisztérium, hogy a kisebb önkormányzatokban, illetve faluhelyen is legyen állandó orvosi ellátás, mondta Mirsad Đerlek.

Az egészségügyi minisztérium államtitkára a Kurirnak adott interjújában kifejtette, ehhez szükség van az önkormányzatok hozzájárulására, hiszen a fiatal orvosnak és a családjának meg kell oldani a lakhatását, vagyis ingyen orvosi lakásokra van szükség. Véleménye szerint az állam mellett az önkormányzatoknak is tenniük kell azért, hogy felélesszék a helyi közösségekben meglévő rendelőket, mert ezek többsége azért nem működik, mert nincs helyben egészségügyi dolgozó. Egyes helyi közösségek már rájöttek, hogyan tudják orvosolni a problémát. Mali Zvornik községi elnöke például azt ígérte, az önkormányzat fizeti majd annak az orvosnak a lakbérét, aki elvállalja az ottani munkát. Ez a község hat jól felszerelt rendelővel rendelkezik, ám nincs állandó munkaviszonyban dolgozó általános orvosuk. Đerlek a Covid–19 elleni küzdelemről is beszélt, és hogy a Covid-kórházak hamarosan új rendeltetést kapnak, a kapacitások egy részét a palliatív ellátásra fordíthatnák. Az államtitkár rámutatott, elkerülhetetlen az egészségügyi rendszer bizonyos területén a reform, változtatni kell az uniformizált díjaztatáson, nagyobb elismerést kell kapniuk azoknak, akik sokat dolgoznak és díjazni kell őket.

Az egészségügyi minisztérium azon dolgozik, hogy a falvakban is legyen állandó orvosi ellátás.

Ezt úgy lehetne megoldani,
hogy a falvak vagy a kisebb települések
biztosítanának ingyenes lakóhelyet az orvosoknak.
Mirsad Đerlek elmondta, hogy nem csak
az államnak, hanem az önkormányzatoknak is
dolgozni kell azon, hogy ingyenes orvosi lakóhelyet
biztosítsanak a falvakban.
Mirsad Đerlek a szerb egészségügyi minisztérium államtitkára.
Mirsad Đerlek elmondta, hogy a falvakban is van
orvosi rendelő, csak ezek nem működnek,
mert nincs helyben egészségügyi dolgozó.
Mali Zvornik 1 jó példa, ahol a község elnöke megígérte,
hogy az önkormányzat fizeti annak az orvosnak
a lakbérét, aki elvállalja az ottani munkát.
Mali Zvornik 1 település Szerbiában.
Mirsad Đerlek azt is elmondta,
hogy az egészségügyi munkásokat jobban
meg kell becsülni és jobb fizetést kell kapniuk.
Egészségügyi munkás például az orvos,
a nővér, az ápoló.


Keddtől tisztább levegőt lélegezhetünk be

Szerbiában évente 6000 ember hal meg a légszennyezettség okozta betegségek miatt - számol be róla az Egészségügyi Világszervezet.

Újvidéken a szálló por koncentrációja eléri a 145 mikrogramm/köbmétert. Ennek az értéknek nem lenne szabad 50 mikrogramm/köbméternél magasabbnak lennie. A szokatlanul meleg időjárás miatt a fűtési szezon még nem kezdődött el, de egyes háztartásokban esténként már begyújtanak: a fa-, olaj- és széntüzelésű kályhák sok szennyező anyagot bocsátanak ki, amelyek károsak az egészségre. A Szerbiai Környezetvédelmi Ügynökség azt javasolja, az érintett településeken, amelyek Újvidék, Belgrád és Szabadka, az emberek hordjanak védőmaszkokat. A Szerbiai Hidrometeorológiai Intézet szerint drasztikus légtisztulás a hidegebb idő és a szél beköszöntével, azaz holnaptól várható.

Keddtől tisztább lesz a levegő

Keddtől tisztább lesz a levegő Szabadkán.

Kedd október 29-e, holnap lesz.
A napokban Szabadkán szennyezett volt a levegő.
A napokban Újvidéken és Belgrádban is szennyezett volt a levegő.
A szennyezett levegő nagyon rossz az ember egészségére.
Azért volt szennyezett a levegő, mert sok por volt a levegőben.
Azért volt sok por a levegőben, mert volt olyan ház, ahol este fűtöttek.
A fűtés miatt sok por és káros anyag került a levegőbe.
Amikor szennyezett a levegő, jó, ha arcmaszkot viselnek az emberek.
Kedden érkezik a lehűlés térségünkbe.
A hideg időjárás és a szél miatt lesz tisztább a levegő.
A légszennyezettség miatt az ember meg tud betegedni.
Szerbiában sok ember hal meg légszennyezettség miatt.


Útjavítás Csantavér és Orom között - várható az aszfaltos út kiépítése

Ismét összefogtak a csantavéri és oromi termelők, hogy helyrehozzák a két falut összekötő mintegy 6 kilométeres földes utat.

Ez nem csak a szántóföldeik megközelítése miatt fontos, hiszen az úton a traktorokon és mezőgépeken kívül személyautók, áruszállító furgonok, sőt nagy teherautók is járnak. Amikor az út járhatatlan, kénytelenek a jóval hosszabb, 40 kilométeres aszfaltutat igénybe venni.
Magyarkanizsa község üzemanyaggal támogatja a munkálatokat. Emellett a termelők idén először felkérték a helyi magáncégeket is, hogy vegyenek részt valamilyen módon az út rendbe hozatalában.
Csantavér és Orom egy szerves közösséget képez, rokoni és gazdasági kapcsolatok fűzik egymáshoz az embereket, ezért ez az út nagyon fontos mindkét falu számára - mondta András Gyuricsin Attila, csantavéri tanácselnök.
A két település között sokan ingáznak. Vörös Róbert Csantavérről utazik naponta a munkahelyére Oromra. Ha elkészülne a két falu közötti 6 kilométeres út, sok időt és üzemanyagot takaríthatna meg.
A Csantavér és Oromi közötti út amiatt is nagyon fontos, mert összeköti Szabadka városát és Magyarkanizsa községet – hangsúlyozta Kern Imre. Szabadka alpolgármestere hozzátette, hogy a napokban újították fel a kiépítendő utak listáját a Szerbia Útjai Közvállalat illetékeseivel, amelyben továbbra is szerepel ez az útszakasz.

Útjavítás várható Csantavér és Orom közöt

Útjavítást szerveznek a csantavéri és az oromi termelők.
Csantavér 1 falu Vajdaságban.
Orom is 1 falu Vajdaságban.
A 2 falut összekötő út földes út.
Ez az útszakasz 6 kilométer hosszú földes út.
A csantavéri és az oromi termelők
együtt akarják kiaszfaltozni
a 2 falut összekötő útszakaszt.
A termelők szerint ezen a földes úton
nagyon nehéz közlekedni.
A termelők szerint nagyon nehéz
megközelíteni a szántóföldeket
ezen a rossz úton.
A termelők szerint nagyon sok
autó, teherautó, traktor is közlekedik
a földes úton, és nagyon
rossz rajta közlekedni.
Amikor a földes út járhatatlan,
akkor muszáj sokkal hosszabb úton
közlekedniük a járműveknek.
Jármű például az autó,
a teherautó, a traktor.
Járhatatlan a földes út
például nagy esőzés után,
mert nagyon sok a sár.
Magyarkanizsa község
üzemanyaggal támogatja
a munkálatokat.
Idén először a termelők
a magáncégek tulajdonosait is
felkeresték, hogy segítséget
kérjenek a 2 falu közötti út
aszfaltozására.
Idén 2021 van.
A csantavéri és az oromi
embereknek is nagyon fontos lenne,
hogy ki legyen aszfaltozva
a 2 falu közötti útszakasz.
A tervek szerint Szabadka városa is
támogatni fogja a Csantavér és Orom
közötti útszakasz aszfaltozását.


A gyaloglás egészséges

Naponta legalább fél órát, vagy ennél többet ajánlott gyalogolni.

A gyaloglás egészségre gyakorolt jótékony hatására szeretnék felhívni a szabadkai lakosok figyelmét a gyaloglás világnapja alkalmából. Az esemény idén szeptember 12-én, szombaton lesz. Aznap több frekventált helyen információs standokon népszerűsítik a gyaloglást. A szervezők a Szabadkai Közegészségügyi Intézet, a Vöröskereszt, az Infostud és Szabadka Város, valamint a Spartacus Hegymászó Klub.
Az esemény segítségével szeretnék az embereket több mozgásra rábírni, mivel egy szerbiai kutatásból kiderült, hogy az ajánlott napi 30 perc gyaloglást a férfiak 55, míg a nők 46 százaléka tartja csak be.

A gyaloglás egészséges

Minden nap legalább 30 percet, vagy többet kellene gyalogolni.

A 30 perc az fél óra.
A gyaloglás nagyon
egészséges.
Szeptember 12-én lesz
a gyaloglás világnapja.
Szeptember 12-e
szombat, holnap lesz.
Szombaton Szabadkán
és Palicson is több
helyszínen fel fogják
hívni az emberek
figyelmét arra,
hogy többet mozogjanak,
többet gyalogoljanak.
A szervezők azt remélik,
hogy az emberek
megértik, mennyire
fontos a napi 30 perces
gyaloglás azért,
hogy egészségesek
maradjunk.
Szerbiában több férfi
gyalogol legalább
napi 30 percet.
Kevesebb nő tartja be
a napi 30 perces
gyaloglást Szerbiában.


Segélyvonal a balesetek áldozatainak és hozzátartozóiknak

Naponta átlagosan 100 közlekedési baleset történik Szerbiában.

A szerencsétlenségekben átlagosan ketten életüket vesztik, 50-en pedig megsérülnek - derül ki az adatokból. A Közlekedésbiztonsági ügynökség ezentúl pszichológiai segítséget nyújt az áldozatok és a sérültek hozzátartozóinak. Az ingyenesen hívható 0800 085 087-es segélyhívó munkanapokon 10 és 16 óra között érhető el.

Segélyhívószám a balesetek áldozatainak

Segélyhívószámot hívhatnak a balesetek áldozatai és hozzátartozói Szerbiában.

Szerbiában naponta körülbelül 100 közlekedési baleset történik.
A szerencsétlenségekben átlagosan
2-en életüket vesztik az országban.
A szerencsétlenségekben átlagosan
50-en megsérülnek az országban.
Mostantól pszichológiai segítséget kapnak az áldozatok
és a sérültek hozzátartozói.
A pszichológiai segítség azt jelenti,
hogy a szakember a beszélgetéssel segít
a baleset áldozatának és hozzátartozóinak.
A segélyhívószám ingyenesen hívható.
Ezt a számot hívhatják a balesetek áldozatai
és hozzátartozóik:
0800 085 087
A segélyhívó munkanapokon
délelőtt 10 óra és délután 4 óra között hívható.


Ma is csak a Magyarországról kilépő utasok használhatják a röszkei közúti határátkelőhelyet

Az átkelő Magyarország felé nem fogad utazókat. A nyitva tartása változatlan: 7-től 19 óráig használható.

Tegnap egész nap torlódás volt minden átkelőn. A police.hu közlése szerint a határátkelőkön a teljes kiléptetőkapacitást is meghaladva dolgoztak az útlevélkezelők.
A kilépés gyorsítása érdekében december 24-én ideiglenesen csak a Magyarországról kilépő utasok használhatják a Röszke-Horgos közúti határátkelőhelyet 7 órától 19 óráig. A belépő forgalom itt szünetel, de az autópálya átkelőn folyamatos a beléptetés - tájékoztat a police.hu.
Az utazók a gyorsabb határátlépés érdekében Szerbia vonatkozásában választhatják a Tompa és Hercegszántó átkelőket is, melyek 24 órás nyitvatartással működnek, emellett a Bácsalmás, Bácsszentgyörgy, Tiszasziget, Kübekháza közúti átkelőket, ahol 7 órától 19 óráig tudnak átlépni, illetve az Ásotthalom közúti határátkelőhelyet, amely 7 órától 22 óráig fogadja az utasokat.

Ma is csak a Magyarországról kilépő utasok használhatják a röszkei közúti határátkelőt

Ma is csak a Magyarországról kilépő utasokat fogadja a Röszke-Horgos közúti határátkelő.

Ma december 24-e, péntek van.
Ezt a határátkelőt már tegnap is
csak a Magyarországról kilépő utasok használhatták.
Tegnap december 23-a, csütörtök volt.
A Röszke-Horgos közúti határátkelő
Magyarország felé nem fogad utazókat ma sem.
Ez a határátkelő reggel 7 órától
este 7 óráig van nyitva.
Tegnap a többi határátkelőn nagy volt a torlódás.
Torlódás az, amikor sok autó várakozik a határon,
ezért lassan halad a sor.
A karácsonyi ünnepekre sok vendégmunkás
utazik haza Szerbiába, ezért van
nagy torlódás a határokon.
Vendégmunkás az, aki külföldön dolgozik.
A Röszke-Horgos közúti határátkelő
azért fogadja csak a Magyarországról
kilépő utasokat, hogy ne alakuljon ki
nagy torlódás és várakozás ezen a határátkelőn.


Rettegnek a téltől, hisz mindenük elfogyott már

Adományozók látogatták meg a tiszaszentmiklósi tragikus körülmények között hét gyermekével egyedül maradt Szarvák Krisztinát. Stábunknak elmondta, retteg az előtte álló téltől, hisz mindenük elfogyott már.

Az utolsó 4000 dinárból vásárolt egy kis tüzelőt a tiszaszentmiklósi Szarvák Krisztina, hogy meleg otthont biztosítson hét gyermekének. A jóakaróknak köszönhetően így pár napig nem fázik az édesapa nélkül maradt család: „Nagyon sokat jelent, mivel nagyon kevés a jövedelmem, így a fa, a ruházat, amit nem igazán birok megvenni. Most égető szükség lenne téli ruházatra a gyerekeknek az iskolába, illetve a tűzifára.”
A Vajdaság több településéről érkező adományok mellett, Tiszaszentmiklóson összefogással sikerült az elmúlt időszakban könnyebbé tenni a nehéz sorsú család mindennapjait. Az adománygyűjtésbe többen bekapcsolódtak az elmúlt időszakban.
Mészáros Attila, állandó diakónus, Tiszaszentmiklós: „A tiszaszentmiklósi Szent József egyházközösség is szervezett gyűjtést és törekszik arra, hogy mindenben segítse a Szarvák családot, amiben csak tudja. Több egyházközség is az egyházmegye területén gyűjtést szervezett, volt, aki pénzadománnyal tudott hozzájárulni, ruhával, tartós élelmiszerrel.”
A gyermekek oktatásához nélkülözhetetlen laptopokkal, egy éves interneteléréssel, de sok más dologgal gazdagodott a család a VMSZ helyi szervezetének köszönhetően - mondta a párt helyi elnöke. Törtei János hozzátette, jelenleg a biztonságos lakhatásuk megoldása a cél, még a tél beállta előtt: „Itt már van 2-3 ház, amit előreláttunk nekik, persze az ő döntésük lesz, hogy melyik lesz az a ház, főleg a gyerekeknek a döntése lesz, hiszen körbe fogom vezetni őket mindegyik házban, hogy melyik tetszik legjobban nekik.”
Törtei János hozzátette, ígéretet kaptak egy magyarországi vállalkozó támogatásáról is. Aki segítene a Szarvák családnak, a 062-860-8029-es telefonszámon keresse az édesanyát, Krisztinát.

Rettegnek a téltől, mert mindenük elfogyott már

Adományozók látogatták meg tegnap a tiszaszentmiklósi Szarvák Krisztinát és családját.

Tegnap október 22-e, péntek volt.
Tiszaszentmiklós 1 település Vajdaságban.
Szarvák Krisztina egyedül neveli 7 gyermekét.
Szarvák Krisztina nagyon rossz körülmények között
él a 7 gyermekével.
Szarvák Krisztina elmondta, már előre fél
a téltől, mert mindenük elfogyott.
Az utolsó 4000 dinárjából vásárolt
egy kis tüzelőt Szarvák Krisztina,
hogy melegben legyen a 7 gyermeke.
Szarvák Krisztina elmondta,
hogy nagyon jól jön az emberek segítsége.
Krisztina elmondta, hogy szükségük van
fára a tüzeléshez, illetve a gyerekeknek téli ruhákra.
Vajdaság több településéről is érkeztek
adományok a Szarvák család számára.
A tiszaszentmiklósi templomban is
gyűjtöttek adományokat a Szarvák család számára.
Volt, aki pénzadománnyal, ruhával
vagy tartós élelmiszerrel tudta segíteni a Szarvák családot.
Tartós élelmiszer például a tészta,
a konzervek, a tartós tej, az olaj, a rizs.
A VMSZ tiszasztentmiklósi helyi szervezete
laptopokkal és 1 éves interneteléréssel
támogatta a Szarvák családot.
A laptop és az internet a Szarvák családban
az iskoláskorú gyerekeknek fontos.
A VMSZ helyi szervezete fel fog ajánlani
a Szarvák családnak olyan házat is,
ahol biztonságosabban tud élni
Krisztina a 7 gyermekével.
A VMSZ 1 politikai párt.
A VMSZ a Vajdasági Magyar Szövetség rövidítése.
Aki segítene a Szarvák családnak,
az a következő telefonszámot hívja:
062 8608029
Ezen a számon Szarvák Krisztinát lehet elérni.


Várják az önkéntes katonai szolgálatra jelentkezőket

Önkéntes fegyveres katonai szolgálatra és tartalékos tiszti kiképzésre várják a jelentkezőket - áll a szerbiai védelmi minisztérium közleményében.

Fegyveres katonai szolgálatra azok a férfiak és nők jelentkezhetnek a szerb katonasághoz, akik 2021-ben betöltik a 19. életévüket és nem többek 30-nál. A nyilvános kiírás egész évben nyitott lesz.
Bővebb információt a 024/552-878-as telefonszámon kaphatnak az érdeklődők.

Várják a jelentkezőket az önkéntes katonai szolgálatra

A szerb katonaság várja az önkéntes jelentkezőket a fegyveres katonai szolgálatra.

A szerb katonaság várja a jelentkezőket
az önkéntes katonai kiképzésre is.
Önkéntes jelentkezés az, amikor
az ember saját akarata miatt jelentkezik valamire.
A fegyveres katonai szolgálatra
azok a férfiak és nők jelentkezhetnek
a szerb katonasághoz, akik 2021-ben betöltik
a 19. életévüket és nem többek 30 évnél.
Az személyek egész évben
jelentkezhetnek az önkéntes katonai szolgálatra
a szerb katonasághoz.
A személy ugyanaz, mint az ember.
Még több információért a következő
telefonszámot lehet felhívni:
024 552 878


Hagyományos módon kezdődik az iskola

Megszületett a döntés, hogy a megszokott rend szerint kezdődik az új tanév, de kötelező lesz a maszkok viselése - mondta el dr. Predrag Kon.

A járványügyi szakorvos és az országos válságstáb tagja emellett a 12 évnél idősebb gyermekek oltakozására szólított fel. Kon figyelmeztetett, hogy a jövő héten várható a fertőzöttek számának drasztikus emelkedése, de nem részletezte, hogy mely kórházak kerülnek vissza a covid-rendszerbe. Az oltás harmadik dózisával kapcsolatban leszögezte, hogy az fontos a nyájimmunitás miatt, de az első oltás a legfontosabb.

Az iskolákban kezdődik a tanítás

Megszületett a döntés, vagyis szeptember 1-jétől az iskolákban kezdődik a tanítás.

Ezt dr. Predrag Kon járványügyi orvos
és a szerbiai válságstáb tagja mondta.
A járványügyi orvos azt is elmondta,
hogy az iskolákban kötelező lesz a maszk viselete.
Dr. Predrag Kon azt javasolja,
hogy a 12 évnél idősebb gyerekek is
vegyék fel a koronavírus elleni védőoltást.
Dr. Predrag Kon azt is elmondta,
hogy jövő héten még több koronavírusos beteg lesz
az országban.
Dr. Predrag Kon szerint a koronavírus elleni védőoltás felvételével
lehet csak megállítani
a koronavírus további terjedését.


Hatékonyabb lesz az influenza elleni védőoltás

Hatékonyabb, de kétszer drágább az idén az influenza elleni védőoltás.

Az előző szezonhoz képest 48 ezer vakcinával többet biztosítanak idén Szerbiában - közölte a Köztársasági Egészségbiztosítási Alap. A szükséges mennyiség azért nőtt, mert az érdeklődők száma is megnövekedett tavaly óta. 2018-ban az állami szervek adó nélkül 419 dinárt fizettek a beszállítónak egy adag védőoltásért, ez az összeg idén 679 dinárra növekedik. Az idei Vaxigrip-Tetra már négy influenzavírus-törzs ellen nyújt védelmet és országos szinten mintegy 217 millió dinárba fog kerülni az adófizetőknek. A belgrádi Torlak Intézet nyerte meg a közbeszerzési pályázatot. A cégnek október 15-ig kell leszállítani a szerződésben szereplő 289 800 adagnyi vakcinát. A lakosság legveszélyeztetettebb rétegének egyébként a 65 év felettiek és a krónikus betegek számítanak.

Hatékonyabb és drágább lesz idén az influenza elleni védőoltás.

Hatékonyabb azt jelenti, hogy jobb és erősebb.
Az influenza 1 betegség.
Az influenza megfázást jelent.
Az influenzás ember lázas, tüsszög, folyik az orra, fáj a torka.
Az influenza elleni védőoltás megvédi az embert, hogy elkapja a betegséget.
A védőoltás vakcinát jelent.
Idén több vakcinát visznek Szerbiába.
Idén több ember akar védőoltást kérni az influenza ellen.
Idén az influenza elleni védőoltásért többet kell fizetni.
Az influenza elleni védőoltás neve Vaxigrip-Tetra.
Az idős embereknek fontos kérni az influenza elleni védőoltást.
Idős ember például, aki 65 éves.
A krónikus betegeknek fontos kérni az influenza elleni védőoltást.
Krónikus betegség például az állandóan magas vérnyomás.
Krónikus betegség például a cukorbetegség.
Krónikus betegség például az allergia.


A fogorvos barátunk, nem ellenségünk

Fogorvoshoz menni senkinek sem a kedvenc időtöltése, vannak, akik egyenesen rettegnek, és ez gyakorta egy rossz gyerekkori élmény miatt van így.

Annak érdekében, hogy a gyerekben ne alakuljon ki negatív érzés a fogorvosi székkel kapcsolatban, fontos az első fogorvosi látogatás.
A tejfogak ápolása egyébként nagyon fontos, hisz helyfenntartó szerepe van az állandó fogak váltása után. Ott, ahol idő előtt tejfogvesztés van, nagyobb eséllyel lesz gond az állandó fogak pozíciójával. Kritikus időszak a 6 és 13 éves közötti korszak, amikor a gyermeknek még van tejfoga, de már állandó foga is. Ha a tejfog romlott, akkor az állandó fog is elkezd romlani.

Nem kell félni a fogorvosoktól

Sokan nem szeretnek fogorvoshoz járni, mert félnek.

Sok felnőtt ember
azért fél, mert gyermekkorukban
rossz élményük volt
a fogorvossal.
Fogorvoshoz fontos menni.
A gyerekeket is
fontos fogorvoshoz vinni.
A kisgyerekeknek
tejfogaik vannak.
A tejfogak az első
kinőtt fogakat jelenti,
amelyek idővel kiesnek.
A tejfogakat váltják
az állandó fogak.
A tejfogak ápolása is
nagyon fontos.
Amelyik gyereknél
gondok vannak
már a tejfogaknál,
ott sokszor az állandó fogaknál is
lesz probléma.
Ha a tejfog romlott,
akkor az állandó fog is
elkezd romlani.
Nagyon fontos
a mindennapos fogmosás is.
A szülőknek azt ajánlják,
hogy a kisgyerekeket is
vigyék el fogorvoshoz,
hogy később sem legyenek
félelmeik a fogorvostól.


Újranyitják Horgoson a nőgyógyászati rendelőt

Több mint 20 év után, február 3-án újranyitják Horgoson a teljesen új, korszerű eszközökkel és ultrahanggal felszerelt nőgyógyászati rendelőt - hangzott el tegnap Közügyek című hírháttérműsorunkban.

Megelőző vizsgálatok, tehát rákszűrések és általános nőgyógyászati kontrollok várják a hölgyeket. A közeljövőben a tervek között szerepel a terhesgondozás is. A rendelőben Dr. Szabó Elvira és Dr. Varbai Valéria várják majd a pácienseket. Akik időpontot szeretnének foglalni a felújított horgosi rendelőbe, azoknak először a magyarkanizsai nőgyógyászatot kell hívniuk, ott tudnak bejelentkezni. Az első három hét már be is telt.
Dr. Szabó Elvira, nőgyógyász: „Nagyrészt újak az eszközök, amiket használni fogunk. A berendezés egy része viszont régi, vannak itt régebbi dolgok is. Maguk az eszközök, a nőgyógyászati eszközök viszont újak lesznek. Ezt előtte egyeztettük, megnéztük, mire lesz szükség és úgy lett megrendelve.”

Újranyitják a nőgyógyászati rendelőt Horgoson

Február 3-án újranyitják a nőgyógyászati rendelőt Horgoson.

Február 3-a hétfői nap lesz.
Horgos 1 falu Vajdaságban.
A nőgyógyászati rendelő
több mint 20 éve nem volt nyitva.
A nőgyógyászati rendelőt
most teljesen felújították Horgoson.
Új eszközök lesznek
a nőgyógyászati rendelőben Horgoson.
A nőgyógyász is orvos.
A nőgyógyász a nő nemiszervét ellenőrzi.
A nőgyógyász azért ellenőrzi a nő nemiszervét,
hogy ne legyen beteg.
A nőgyógyász ellenőrzi
az állapotos kismamák egészségét is.
A nőgyógyász ellenőrzi a magzat
egészségét is.
Magzat a pici baba, az anyuka hasában.
Fontos nőgyógyászhoz menni minden nőnek.
A nőgyógyászati rendelőben
2 magyar nőgyógyász is lesz Horgoson.
Időpontot kell foglalni
a horgosi nőgyógyászati rendelőbe.
Először a magyarkanizsai nőgyógyászatot kell hívni
az időpontfoglaláshoz.
Magyarkanizsa 1 város Horgos mellett.
Az első 3 hét már betelt
a horgosi nőgyógyászati rendelőben.


Ružić: A kicsiknél nem reális az online oktatás bevezetése

Nem lenne reális áttérni az online oktatásra az óvodások, az alsósok, valamint az ötödikesek és hatodikosok esetében - véli az oktatási miniszter.

Branko Ružić szerint így nem lenne, aki vigyáz rájuk, szüleik ugyanis dolgoznak. A tárcavezető csütörtökre hívta össze az illetékes szakmai csapatot, hogy döntsenek a továbbiakról. Azt mondta, a kicsiknél nem életszerű az online tanítás addig, amíg nem hirdetnek rendkívüli helyzetet az országban. Hozzátette: az, hogy a koronavírus terjed a gyerekek között, nem az iskola hibája, mert a vírus nem onnan jön, hanem oda is kívülről érkezik.

A kicsiknél nem lenne jó távoktatást bevezetni

Branko Ružić szerint a kicsiknél nem lenne jó a távoktatást bevezetni.

Branko Ružić a szerb oktatási miniszter.
Oktatás, tanítást jelent.
Távoktatás otthon, az interneten keresztül történik.
Branko Ružić szerint nem lenne jó távoktatást bevezetni
az óvodásoknál, az alsósoknál
valamint az 5. és 6. osztályosoknál sem.
Alsós osztályok 1. osztálytól 4. osztályig vannak.
Az oktatási miniszter szerint a távoktatás idején
nem lenne, aki vigyázna a gyerekekre,
mivel a szülők dolgoznak.
Branko Ružić csütörtökön tart megbeszélést
a további oktatási helyzetről.
Csütörtök október 28-a, holnap lesz.
Branko Ružić szerint az, hogy a koronavírus
terjed a gyerekek között, nem az iskolák hibája.
Branko Ružić szerint a vírus nem az iskolából jön,
hanem a gyerekek az iskolán kívül
kapják el a betegséget.


Szerbiában ma csak a gyógyszertárak, az élelmiszerboltok és a benzinkutak dolgozhatnak – ezzel a szigorítással próbálja a kormány megfékezni a koronavírus terjedését.

Hétfő reggel 6-tól áll vissza a megszokott munkarend, vagyis minden más is nyitva tarthat estig. A válságstáb kedden ül újra össze.
Nem elégedett a mostani korlátozással a válságstáb orvosi része, ezért ha az újabb koronavírus-adatok magasak lesznek, a mostaninál szigorúbb intézkedések bevezetését kérik majd a kormánytól – mondta Branislav Tiodorović. A járványügyi szakember szerint a mostani hétvégi korlátozás túl rövid, legalább tíz napig kellene tartania. Azt is mondta, hogy a kórházak többsége vagy már megtelt páciensekkel, vagy közelítenek ahhoz, hogy kapacitásaik végéhez érjenek.
Tegnap a napi fertőzöttszám 3519 volt. 17-en haltak meg a koronavírus következtében, összesen már 4452-en. Több mint négyezer személyt kezelnek koronavírus miatt kórházban, 169 beteg állapota súlyos.
1 millió 650 ezer 30 - már ennyi vakcinát beadtak Szerbiában. Mindkét adag oltóanyagot már több mint 620 ezren felvették. Az újraoltás arányát tekintve egymillió lakosra nézve Szerbia Európában az első, világviszonylatban pedig a negyedik.
A napokban véget ér a kockázatos kategóriába sorolt polgárok immunizációja, vagyis azután már azok is megkaphatják a koronavírus elleni oltást, akik igényelték azt, és nem tartoznak a rizikócsoportokba – mondta Zlatibor Lončar egészségügyi miniszter.
Áprilisban legalább még másfél millió vakcina érkezik Szerbiába - ezt a szerb elnök közölte a sajtóval. Összesen már csaknem 15 millió adag oltást rendeltek meg. Mindenkinek jut vakcina, aki be akarja oltatni magát - erősítette meg az államfő.

Hétfő reggelig szinte minden zárva tart

Hétfő reggelig szinte minden zárva tart Szerbiában.

Szerbiában ma csak a gyógyszertárak,
az élelmiszerboltok és
a benzinkutak dolgozhatnak.
Ma március 7-e, vasárnap van.
Minden más fajta üzlet és bolt
zárva kell, hogy legyen
hétfő reggel 6 óráig.
Hétfő március 8-a, holnap lesz.
A szerbiai válságstáb pénteken
döntött a hétvégi szigorításról.
Hétvége szombat és vasárnap.
A szerbiai válságstáb orvosi része
szerint még komolyabb szigorítások
kellenének az országban.
Azért kellenek a szigorítások,
mert újra nagyon sok
a koronavírusos beteg az országban.
A válságstáb orvosi része szerint
ahhoz, hogy kevesebb beteg
legyen Szerbiában, legalább
10 napig kell, hogy tartsanak
a komoly szigorítások.
A szerbiai válságstáb kedden
tart újabb megbeszélést
a jelenlegi járványhelyzetről.
Kedd március 9-e lesz.
A szerbiai válságstáb orvosi része
még komolyabb szigorításokat fog
ajánlani, ha nem csökken a betegek száma.
A szerbiai kórházakban is sok
a koronavírusos beteg.
Tegnap a napi új fertőzöttek száma
3.519 volt az országban.
Alkesandar Vučić azt mondta,
hogy áprilisban még több
koronavírus elleni vakcina érkezik
Szerbiába.
Alkesandar Vučić azt mondta,
hogy lesz elég koronavírus elleni
védőoltás mindenkinek, aki be akarja
oltatni magát.
Alkesandar Vučić a szerb államfő.


Cipősdoboznyi karácsony

Ismét elindították cipősdoboz-akciójukat a szabadkai Kosztolányi Dezső Tehetséggondozó Gimnázium diákjai. A hagyományos karácsonyi akcióra a szervezők a gyűjtőpontokon várják az ajándékokat.

A szabadkai Kosztolányi Dezső Tehetséggondozó Gimnáziumban immár tizenkettedik alkalommal szervezik meg a jótékonysági cipősdoboz-akciót. Vajdaság különböző településein december 15-ig várják az adományokat a rászoruló gyermekek részére.
A szervezők gyűjtőpontokat jelöltek ki, az adakozni vágyók ide vihetik a cipős dobozokat. Bárki összeállíthat csomagot, amely tartalmazhat különféle tisztálkodási-szereket, iskolai felszerelést, édességet valamint játékokat. Aki szeretne adakozni, megtalálja a gyűjtőpontok listáját a gimnázium közösségi oldalain.
A jótékonysági akcióban a diákok is lelkesen részt vesznek.
Kőműves Csenge, tanuló, Kosztolányi Dezső Tehetséggondozó Gimnázium, Szabadka: „Mi az iskolában szervezünk olyat, hogy minden osztályból hoznak be dobozokat, és azt átcsomagolják, szétosztják. Az iskolán belül pedig feljegyezzük, hogy melyik osztály mennyi dobozt hozott be, és végül jutalmazzuk, aki a legtöbbet tett.”
Juhász Réka, tanuló, Kosztolányi Dezső Tehetséggondozó Gimnázium, Szabadka: „Előre sosem tudjuk, hogy pontosan hová fogjuk ezeket a dobozokat vinni. Elsősorban függ attól, hogy mennyi dobozt tudunk összegyűjteni, de mindenféleképpen a nehezebb sorsú gyerekeket helyezzük előre.”
Idén a Zentai Magyar Kamaraszínház is népszerűsíti a programot. Dognar Alexandar, a cipősdoboz-akció szervezője elmondta, a színészek részvétele fontos a programban: „A színészeket a felnőttek, diákok, középiskolások valamennyire ismerik, és ők valamilyen módon tudnak hatni vagy segíteni abban, hogy motiváljuk az embereket, hogy hozzanak dobozokat ajándékokkal.”
Az elmúlt időszakban egyébként évente körülbelül 1000 doboz gyűlt össze, a szervezők idén is hasonló mennyiségben reménykednek.

Indul a cipősdoboz-akció

Újra elindították a cipősdoboz-akciójukat a szabadkai Kosztolányi Dezső Tehetséggondozó Gimnázium diákjai.

A tanulók gyűjtik
az ajándékokkal teli cipősdobozokat.
A tehetséggondozó gimnázium diákjai
idén 12. alkalommal szervezik meg a cipősdoboz-akciót.
Idén 2021 van.
A diákok cipősdoboz-akciójának célja,
hogy karácsonykor ajándékokkal lepjék meg
a szegény sorsú gyerekeket.
Bárki összeállíthat csomagot.
A cipősdobozokba különféle tisztálkodószereket,
iskolai felszereléseket, édességeket
és játékokat lehet rakni.
Tisztálkodószer például a szappan,
a sampon, a fogkrém, a fogkefe.
Iskolai felszerelés például a táska,
a tolltartó, a ceruza, a ragasztó.
Ezeket a cipősdobozokat december 15-ig
Vajdaság különböző településein gyűjtik.
A szabadkai Kosztolányi Dezső Tehetséggondozó Gimnázium
internetes oldalán lehet megnézni,
hogy melyik vajdasági településeken
gyűjtik a cipősdobozokat:
http://tg.edu.rs/hun/ciposdoboz-akcio-4/
A tehetséggondozó gimnázium diákjai
örömmel vesznek részt a cipősdoboz-akcióban.
Idén a Zentai Magyar Kamaraszínház is
részt vesz az akcióban.
Az elmúlt időszakban évente körülbelül
1000 doboz gyűlt össze.
A szervezők azt remélik, hogy idén is
sokan vesznek részt a karácsonyi cipősdoboz-akcióban.
Ezzel nagy örömöt lehet szerezni
a szegény sorsú gyerekeknek.


Ma van Jézus születésének előestéje, azaz Szenteste

A magyar népi hagyomány szerint karácsony böjtjén csak a ház körül szabadott dolgozni, valamint nem volt szabad kölcsönadni, mert elvitte a szerencsét.

Szentestének, Jézus születésének különleges, csodaváró misztériuma van. A karácsonyi ünnep fénypontja az éjféli mise, amelyet december 24-ről 25-re virradó éjszaka tartanak a templomokban. A családok egészen az esti harangszóig böjtölnek, és csak ezután fogyasztják el a böjti vacsorát. Ez eredetileg alma, dió, méz és fokhagyma, majd vajas bableves hús nélkül, végül mákos guba volt, de újabban kialakult, hogy hal, illetve töltött káposzta kerül ilyenkor az asztalra.

Ma van Szenteste

Ma van Jézus születésének előestéje,
vagyis Szenteste.

Szenteste minden év december 24-én van.
Ma kedd van.
December 25-én ünnepeljük
Jézus születését.
Jézus születése előtti nap
karácsony böjtje van.
Karácsony böjtjén az emberek
nem esznek húst.
Karácsony böjtjén az emberek
megbánják bűneiket.
A családok az esti harangszóig böjtölnek.
Az esti harangszó után eszik meg
a böjti vacsorát a családok.
A böjti vacsora általában
alma, dió, méz és fokhagyma.
Ez után vajas bableves hús nélkül,
és utána mákos guba.
Sokan böjti vacsorára halat esznek,
vagy töltött káposztát.
December 24-ről 25-re éjjel van
a karácsonyi éjféli mise a templomokban.
A karácsonyi ünnep egyik
legszebb része az éjféli mise.

Mindenkinek Áldott és Békés
Karácsonyi Ünnepeket kívánunk!


Egészségügyi vizsgálatot végeznek ma délelőtt Bezdánban

8 órától a helyi Egészséghez épületében ultrahang vizsgálatra, vércukorszintmérésre, EKG-vizsgálatra van lehetőség, 11:30-tól pedig a koronavírus elleni védőoltás is felvehető, amennyiben valaki igényli.

Fontos azonban, hogy ezeken a vizsgálatokon csak azok vehetnek részt, akik előzőleg beutalót kaptak a háziorvosuktól. A program a jövő héten is folytatódik, kedden Sztapáron lesz ellenőrzés. Ezt követően pedig a többi, Zombor Városhoz tartozó településre is igyekeznek eljutni a Zombori Egészségház szakorvosai.

Egészségügyi vizsgálatokat végeznek ma Bezdánban

Ma délelőtt 8 órától egészségügyi vizsgálatokat végeztek Bezdánban.

Ma február 8-a, szerda van.
A bezdáni Egészségház épületében
ultrahang vizsgálatot, vércukorszintmérést
és EKG-vizsgálatot végeznek az orvosok.
A vizsgálaton az vehet részt,
aki beutalót kapott a háziorvosától.
Ma délelőtt 11:30-tól a koronavírus elleni
védőoltást is fel vehetik a lakosok
a bezdáni Egészségházban.


Terjed a hamis kampány - az Adidas nevével élnek vissza a csalók

Ne kattintsanak a linkre, még akkor sem, ha azt ismerősüktől kapták!

Ez már nem az első alkalom, hogy hasonló dolog terjed a világhálón. Először 2017-ben jelent meg, az elsődleges célja az adathalászat, vagyis hogy megszerezze a hiszékeny emberek adatait.
Négy éve bukkant fel a neten, a napokban azonban ismét terjedni kezdett az átverős kampány, amiben az Adidas nevével élnek vissza csalók. Korábban a Facebookon, a Messengeren és a WhatsAppon keresztül érkeztek kártékony linkek a célpontoknak, most pedig főleg a Viberen lehet látni az üzenetet. A mostani üzenet szerint az Adidas hetente 100 Samsung Galaxy S21-es telefont sorsol ki a kérdőívet kitöltők között. Az Adidas hivatalos oldalán nincs hír ilyen jellegű akcióról.
Az üzenetben megadott link láthatóan egy nem hivatalos weboldalra vezet, amit valójában adathalászat céljából készítettek. Itt arra kérik a felhasználókat, hogy az instrukció szerint előbb egy kérdőívet töltsenek ki pár adatuk megadása mellett, ezen felül pedig tovább is kell osztani a felhívást (ezért van, hogy nagy eséllyel ön is egy ismerősétől kapja meg a link), majd pedig egy külföldi telefonszámot kell felhívni.
Mi azt javasoljuk, hogy ne kattintsanak a linkre, még akkor sem, ha azt ismerősüktől kapták!

Terjed a hamis reklám az interneten

A napokban elkezdett terjedni 1 hamis reklám az interneten keresztül.

A csalók az Adidas nevét használják fel
a hamis reklámban.
Az Adidas 1 nagyon híres ruhanemű márka.
A hamis reklámokat főleg
a Viber üzenetekben lehet látni.
A hamis reklám alkalmával
a Viber üzenetben kapunk 1 linket.
A link internetes címet jelent.
Erre a linkre nem szabad rákattintani.
Akkor se kattintsunk rá
erre a linkre, ha az ismerősünk küldte.
A linkre rákattintva 1 kérdőívet lehet kitölteni.
Ha kitöltjük a kérdőívet, akkor a csalók
megszerezhetik a hiszékeny emberek
személyes adatait.
Személyes adat például
a telefonszám, a születési év, a lakcím.
A hamis reklámban arra kérik
a kérdőívek kitöltőit, hogy küldjék tovább
a reklámot az ismerőseiknek is.
A hamis reklámban a csalók
arra is kérik az embereket,
hogy a kérdőív kitöltése után
hívjanak fel 1 külföldi telefonszámot.
A hamis reklám szerint az Adidas
hetente 100 Samsung Galaxy S21-es
telefont sorsol ki a kérdőívek
kitöltői között.
Ez nem igaz, ezért ne kattintsanak rá a linkre!
A Viber 1 internetes program,
ahol üzenetet lehet küldeni
és hívni lehet a másikat.
A személyes adatainkat a csalók
rossz dolgokra tudják felhasználni.
Az ilyen fajta hamis reklám
már nem először történt meg
az interneten keresztül.
A korábbi években is történt már
hasonló csalás az interneten keresztül.
Ezért nagyon figyelmesen kell
használni az internetet.
Nem szabad bárhol
megadni a személyes adatainkat
az interneten sem.


Nagy változás vár egyes diákokra szeptembertől

Az új tanévtől Szerbia 240 általános iskolájában nem lesz többé kétváltásos tanítás, tehát csak egy váltásban folyik majd az oktatás.

Az elképzelés szerint a tanórák után a nyolcadikosok délután fél 1-től fél 5-ig ottmaradnának az iskolában. Ebben az időszakban jól előkészített, fejlesztő aktivitásokon vehetnek részt. A kísérleti projekt lehetővé teszi, hogy a diákok tanárok felügyelete mellett tanulhassanak, sportoljanak, és az étkezésükre is odafigyeljenek. Ötven különböző tartalmat biztosítanak majd számukra, az informatikára pedig külön odafigyelnek. Mladen Šarčević illetékes miniszter szerint a projekt nem csak a gyerekeknek jó, hanem a pedagógusoknak is, hiszen sokan közülük elveszíthetik a munkájukat a diákok csökkenő létszáma miatt, ez a projekt viszont munkát adhat nekik. A tervek szerint ezt az új oktatási stratégiát 2030-ig minden szerbiai iskolában bevezetik.

Nagy változás lesz 240 iskolában szeptembertől

Nagy változás lesz 240 szerbiai iskolában az új tanévtől

Az új tanév 2019. szeptember 2-án kezdődik.
Szeptembertől 240 általános iskolában nem lesz 2 váltásos tanítás.
A 2 váltásos tanítás a délelőtti és a délutáni tanítást jelenti.
Amikor a tanuló egyik hónapban délelőtt, másik hónapban délután jár.
240 általános iskolában szeptembertől csak 1 váltásban lesz oktatás.
Az oktatás ugyan az, mint a tanítás.
Szeptembertől a 8. osztályos tanulók a tanórák után az iskolában maradnak.
A 8. osztályos tanulók 12:30-tól 16:30-ig maradnak az iskolában.
12:30-tól 16:30-ig fejlesztő aktivitások lesznek a 8. osztályos tanulóknak.
Fejlesztő aktivitás például a sportolás vagy tanulás a tanár segítségével.
2030-ig minden szerbiai iskolában azt akarják, hogy 1 váltásban legyen tanítás.
2030-ig még 11 év van.


Nem vezetik be Szerbiában a sorkatonaságot

Nem vezetik be jövőre a sorkatonaságot Szerbiában. Ezt nyilatkozta ma Milan Gujanica. A védelmi minisztérium szóvivője az ezzel kapcsolatos médiaértesüléseket cáfolta meg.

Mint ismeretes a belgrádi sajtó ma arról cikkezett, hogy 2020-tól ismét bevezeti az ország a sorkatonaságot. A közlemény szerint nincs szó erről. Milan Gujanica szerint a sorkatonaság ismételt bevezetése nemcsak politikai, hanem gazdasági döntés is. Ilyen döntés azonban nem született - szögezte le az ezredes.

Nem lesz sorkatonaság Szerbiában

Nem vezetik be a sorkatonaságot Szerbiában.

Ezt Milan Gujanica mondta.
Milan Gujanica 1 belgrádi politikus, aki a katonákkal is foglalkozik.
Volt olyan újság, ahol azt írták, hogy jövőre sorkatonaság lesz Szerbiában.
Ez nem igaz.
Nem lesz sorkatonaság jövőre Szerbiában.
A jövő év 2020 lesz.
Sorkatonaság az, amikor a férfiak elmennek katonának hosszú időre.


Együtt erősebbek, egészségesebbek vagyunk! - orvosbál Palicson

Az esemény a Magyar Nemzeti Tanács és Magyarország Nemzetpolitikáért Felelős Államtitkárságának támogatásával valósult meg.

Együtt erősebbek, egészségesebbek vagyunk! mottóval tartott bált a Vajdasági Magyar Orvosok és Fogorvosok Egyesülete Palicson. A szombati esemény egy különleges alkalom volt arra, hogy az orvosok és fogorvosok együtt legyenek és erősítsék az egymás iránti kötelékeket - hangzott el. Dr. Bagi Boján, az egyesület elnöke köszöntőjében hangsúlyozta, a mottó azt sugallja, hogy az egységünk és összetartozásunk tesz minket erőssé és képesek vagyunk együtt formálni a jövőt.
Dr. Bagi Boján, elnök, Vajdasági Magyar Orvosok és Fogorvosok Egyesülete: „Ez az este nemcsak egy egyszerű társasági esemény, hanem alkalmat ad számunkra arra, hogy közelebb kerüljünk egymáshoz, megosszuk egymással mindazt, amit a mindennapi életünk során tapasztalunk, és együtt ünnepeljük azokat az eredményeket, amiket közösen értünk el. Ez a bál a szakmai együvé tartozásunk megerősítése mellett azt is jelképezi, hogy büszkék vagyunk arra, hogy a magyar orvosok és fogorvosok egy összetartó közösség részei vagyunk. Az Egyesületünk számára a jövőben továbbra is a szakmai fejlődés, a tudásunk megosztása és az egymás támogatása lesz a fő prioritás. Az idei év jubiláris lesz számunkra. 2024. november 9. én a Vajdasági Magyar Orvosok és Fogorvosok Egyesülete 5 éves lesz.”

Orvosbált tartottak Palicson

Szombat este tartották meg az orvosbált Palicson.

Szombat február 3-a volt.
A bált az Együtt erősebbek, egészségesebbek vagyunk!
elnevezéssel tartották meg.
A bált a Vajdasági Magyar Orvosok
és Fogorvosok Egyesülete szervezte meg Palicson.
A szombati esemény fontos alkalom volt arra,
hogy az orvosok és fogorvosok együtt legyenek és barátkozzanak.
Dr. Bagi Boján az eseményen elmondta,
hogy a bálnak köszönhetően a vajdasági a magyar orvosok
és fogorvosok megtudják osztani egymással a sikereiket
és együtt tudják ünnepelni az eredményeiket.
Dr. Bagi Boján a Vajdasági Magyar Orvosok
és Fogorvosok Egyesületének elnöke.
Dr. Bagi Boján azt is elmondta, hogy idén
november 9-én lesz 5 éves
a Vajdasági Magyar Orvosok és Fogorvosok Egyesülete.
Idén 2024 van.


Egészségtelen a levegő Szabadkán

Több napja egészségtelen kategóriába sorolható a levegőminőség Szabadkán. Az észak-bácskai városban esténként olyan magas a részecskekoncentráció, hogy jobb nem tartózkodni a szabad levegőn.

Ma délelőtt a mért érték 152 és 141 volt a két szabadkai mérőállomáson. Az első adat egészségtelennek minősül, míg a második a veszélyeztetett csoportok esetében számít veszélyesnek.
Ilyen légszennyezettség mellett a gyermekek, továbbá a szív- és érrendszeri, továbbá tüdőbetegségben szenvedő személyek kerüljék a szabad levegőn való tartózkodást. Ilyenkor a szellőztetés sem javasolt. Marijan Ivanuša, a WHO szerbiai irodájának igazgatója korábban azt közölte, hogy Szerbiában éves szinten 3600 személy veszti életét a szennyezés miatt.

Egészségtelen a levegő Szabadkán

Több napja már, hogy egészségtelen a levegő minősége Szabadkán.

Esténként a legszennyezettebb a levegő Szabadkán.
Esténként jobb, ha az ember nem megy ki
a szabad levegőre Szabadkán.
A szennyezett levegő egészségtelen
a gyerekek, a szívbetegek és a tüdőbetegek számára is.
Amikor szennyezett a levegő,
nem ajánlott szellőztetni a szobákat.
Szerbiában 1 év alatt 3600 személy
veszti életét a szennyezett levegő miatt.
A levegő télen a legszennyezettebb.
Fűtéskor sok káros anyag jut a levegőbe
és ez miatt is rossz a levegő minősége.


Szent Miklós napja van

A kis-ázsiai Myra püspöke, a katolikus és a görögkeleti egyház szentje, a tengerészek, a kereskedők, az illatszerészek, a gyógyszerészek, a zálogházak, gyermekek, diákok és általában minden nehéz körülmények között élő védőszentje.

Életéről több legenda ismert, ezekből alakult ki a Mikulás személye is. Az egyik legenda szerint egy elszegényedett nemesember három lányára prostitúció várt volna. Miklós elhatározta, hogy segít rajtuk, éjjel egy arannyal telt erszényt dobott be az ablakon, így a legidősebb leányt tisztességesen férjhez tudta adni. Majd a két másik lányt is megajándékozta. A magyar Mikulás elnevezés a Miklós név cseh fordításából eredeztethető. A december 6-i ajándékozás szokása a 19. század közepén érkezett Magyarországra.

Szent Miklós napja van

Ma december 6-a, kedd van.
Szent Miklós a katolikus és a görögkeleti egyház szentje.
Szent Miklós a tengerészek, a gyógyszerészek,
a gyermekek és minden nehéz sorsú ember védőszentje.
Szent Miklós életéről több legenda is szól.
Szent Miklós legendájából alakult ki
Mikulás személye is.
A legenda szerint Miklós megajándékozta
a szegény sorsú embereket és gyerekeket.
Szent Miklós napján, vagyis Mikuláskor
ezért szokás megajándékozni a szeretteinket.


A hétvégén várják újraoltásra a rendkívüli oltásban résztvevőket

FONTOS INFORMÁCIÓ! Mindenki ugyanott kapja meg a második oltást, ahol az elsőt felvette.

A hétvégén kapják meg a második dózis vakcinát azon Szabadka környéki települések lakói, akik három hete részt vettek a rendkívüli koronavírus elleni oltakozásban. Szombaton, vasárnap és hétfőn 8 és 14 óra között Csantavéren és Bajmokon az egészségházban lehet felvenni a vakcinát. Fontos információ, hogy mindenki ugyanott kapja meg a második oltást, ahol az elsőt felvette. Ez azt jelenti, hogy aki Csantavéren vagy Bajmokon kapta meg a vakcinát, most is ott kell jelentkeznie az oltást követő 21-ik napon. Értesüléseink szerint a Batut Közegészségügyi Intézet sms-eket küldött az érintetteknek, hogy az oltást Szabadkán az Új városházán vehetik fel, de ettől függetlenül nem kell a városba utazni, mindenki a saját településen kapja meg a védőoltás második adagját - erről tájékoztatták a Pannon Rádió és Televíziót a Szabadkai Egészségházak illetékesei.

A rendkívüli oltás résztvevői ugyanott kapják meg az újraoltást, ahol az elsőt

Fontos információ, hogy ugyanazon a településen kapják meg a rendkívüli oltásban résztvevő emberek az újraoltást, ahol az elsőt.

Már 3 hete, hogy megtörtént
a rendkívüli oltás a Szabadka környéki
településeken.
Rendkívüli oltás azt jelenti,
hogy előzetes jelentkezés nélkül
megkaphatták a 60 évnél idősebb
emberek a koronavírus elleni védőoltás
első adagját.
Ezen a hétvégén kapják meg
a koronavírus elleni vakcina második adagját
azok, akik az elsőt is megkapták
a rendkívüli oltás idején.
Fontos információ, hogy mindenki
ugyanazon a településen kapja meg
a második oltást, ahol az elsőt vette fel.
A második adag védőoltást szombaton,
vasárnap és hétfőn Csantavéren és
Bajmokon lehet felvenni az egészségházban
reggel 8 óra és délután 2 óra között.
Szombat április 3-a,
vasárnap április 4-e
és hétfő április 5-e lesz.
Információk szerint a rendkívüli oltásban
résztvevők sms-t vagy e-mailt kaptak arról,
hogy felvehetik a második adag
védőoltást Szabadkán az Új városházán.
Ez nem így van, mert nem kell senkinek sem beutazni
Szabadkára, mert mindenki ugyanott kapja
meg a második védőoltást, ahol
az elsőt is kapta.
Például aki Csantavéren kapta
az első védőoltást, az a hétvégén is
Csantavéren fogja megkapni a második
adag vakcinát.
Például aki Bajmokon vette fel
a rendkívüli oltás idején a koronavírus elleni
védőoltást, az a 3 hét elmúltával
ugyanúgy Bajmokon fogja kérni
a második védőoltást is.
Csantavér és Bajmok 2 település
Szabadka községben.


Mától érvényesek az enyhítések Szerbiában

A járványhelyzet javulásával a köztársasági válságstáb hétfőn döntött a járványügyi intézkedések enyhítéséről, azonban ezt a kormánynak is el kellett fogadnia. Az új szabályok mától léptek hatályba.

Az elmúlt napokban Szerbiában egyre kevesebb új fertőzöttet regisztráltak. A legutóbbi, keddi adatok szerint egy nap alatt 132 új beteget azonosítottak, 10621 tesztet végeztek el. Hatan haltak meg a betegség szövődményeiben. 407 pácienst ápolnak kórházban, közülük 20-at kezelnek lélegeztetőgépen.
Hétfőn ülésezett a szerbiai válságstáb és az elmúlt időszak járványügyi adatait figyelembe véve úgy döntöttek enyhítéseket javasolnak. A szerb kormány elfogadta a szakemberek javaslatát, az új szabályok pedig mától hatályosak.
Nézzük milyen előírásokat kell betartanunk:
- Minden létesítményben továbbra is kötelező a védőmaszk viselése és a távolságtartásra vonatkozó intézkedések betartása.
be kell tartani az alapvető járványügyi óvintézkedéseket, mindenekelőtt a védőmaszk viselésére és a távolságtartásra vonatkozóan.
 - A kiskereskedések egész nap nyitva tarthatnak.
- A vendéglátóhelyek kerthelyiségei korlátlanul nyitva tarthatnak, míg beltéri részeik éjszaka 1 óráig, továbbá kint és bent is szólhat a zene.
- A sportrendezvényeken közönség is jelen lehet, a kültéri létesítmények 50 százalékos kapacitással, míg a fedett létesítmények 30 százalékos kapacitással fogadhatnak nézőket.
- Kint és bent is legfeljebb 500 személy gyülekezhet. Amennyiben egy eseményen 500 személynél több szeretne gyülekezni, a szabadban, vagy fedett létesítményben, ahhoz a válságstáb engedélyét kell kérni.
- A ballagási ünnepségeket és az érettségi banketteket is meg lehet tartani.
Ana Brnabić szerb miniszterelnök arról beszélt, ha Szerbiában beoltják a polgárok 60 százalékát, akkor lehet szó a védelmi intézkedések teljes megszüntetéséről.

Hétfőn a szerbiai válságstáb a járványügyi intézkedések enyhítéséről döntött.

Hétfő június 14-e volt.
Az enyhítéseket a szerb kormánynak is
el kellett fogadnia.
A kormány azoknak a politikusoknak
a csoportja, akik az országot vezetik.
A kormány fontos dolgokról dönt.
A szerb kormány is elfogadta a járványügyi
intézkedések enyhítését.
Ezért ezek az enyhítések mától érvényesek Szerbiában.
Ma június 16-a, szerda van.
Az enyhítésekről azért döntöttek, mert
egyre kevesebb koronavírusos beteg van
az országban.
Enyhítés például, hogy a boltok
és az üzletek egész nap nyitva tarthatnak.
A vendéglátóhelyek kerthelyiségei korlátlanul
nyitva tarthatnak.
A vendéglátóhelyek zárt részeiben hajnali 1 óráig
fogadhatják a vendégeket.
A vendéglátóhelyek nyílt és zárt tereiben
most már  szólhat a zene is.
Vendéglátóhely például a kávézó, az étterem, a pizzéria.
A sporteseményeken már nézők is részt vehetnek.
Kint és bent is maximum 500 fős rendezvényt
szabad tartani Szerbiában.
Így a ballagási ünnepségeket és
az érettségi banketteket is meg lehet tartani.
Ha valaki 500 főnél nagyobb eseményt akar
szervezni, akkor a szerbiai válságstáb
külön engedélyét kell kérni.
Szerbiában továbbra is kötelező
a maszk viselése minden zárt térben.
Szerbiában továbbra is figyelni kell
az emberek közötti távolságtartásra.
Ana Brnabić elmondta, hogy az összes
szigorítást akkor szüntethetik meg,
ha a lakosság 60 százaléka be lesz oltva
a koronavírus elleni védőoltással.
Ana Brnabić a szerb miniszterelnök.


Szabadka is csatlakozott a Kupakkal a mosolyért elnevezésű akcióhoz

Az együttműködési szerződést ma írták alá a szabadkai Városházán.

A szervezet célja a szolidaritás és az empátia tudatosságának terjesztése, elsősorban a fogyatékossággal élő gyermekek felé. A kupakok újrahasznosításából befolyt pénzösszeget a fogyatékossággal küzdő gyermekek megsegítésére irányítják.
A szervezet megalakulása óta több mint 500 tonna műanyag kupakot gyűjtött össze, és így Szerbiában 55 gyermeknek tudtak segíteni. Ezentúl a szabadkai Városházán is lehetőség lesz a kupakok leadására, az önkormányzat célja a segítségnyújtás - mondta Jasmina Stevanović, Szabadka Város Társadalmi Tevékenységek Titkárságának titkára.

Szabadka is csatlakozott a Kupakkal a mosolyért nevű akcióhoz

Szabadka is csatlakozott a Kupakkal a mosolyért elnevezésű jótékonysági akcióhoz.

Most már a szabadkai Városházára is
el lehet vinni a kupakokat,
és 1 dobozba kell beledobni.
A kupakokat egy helyre összegyűjtik
és újrahasznosítják.
Az újrahasznosított kupakokból
más tárgyakat és dolgokat lehet készíteni.
Az újrahasznosított kupakok árából
fogyatékkal élő gyerekeket segítenek.
Fogyatékkal élő ember például
a látássérült ember, a mozgássérült ember.
Szerbiában a kupakgyűjtési akció segítségével
már 55 fogyatékkal élő gyermek
kapott segítséget.
Gyűjts Te is kupakokat, hogy
segíteni tudj más emberek életén!


Aleksandar Vučić: Hetente érkeznek az adagok

Heti rendszerességgel érkeznek majd oltóanyag adagok Szerbiába - jelentette ki Aleksandar Vučić a Belgrád közelében lévő batajnicai katonai repülőtéren, miután fogadta az Egyesült Arab Emírségekből érkező egészségügyi felszerelésből álló adományt.

A következő Pfizer-BioNtech koronavírus elleni vakcina dózisai január 4-én és 11-én érkeznek Szerbiába - jelentette ki Aleksandar Vučić. A szerb elnök hozzátette, az országba különbözőféle oltóanyagok fognak érkezni az elkövetkező időszakban, és az állami tisztviselők is különböző vakcinát vesznek majd fel, hogy megmutassák, mind jó, és így ösztönözzék az embereket, hogy beoltassák magukat.
Zlatibor Lončar szerb egészségügyi miniszter megerősítette, hogy az év elején érkező védőoltások elegendőek lesznek az idősotthonok számára, valamint azzal a dózissal már megkezdődhet a covid-rendszerben dolgozó egészségügyi személyzet beoltása is.
Újév után megkezdődhet a szerbiai egészségügyi dolgozók koronavírus elleni oltása - erősítette meg Mirsad Đerlek is. Az immunizációért felelős koordinációs testület elnöke hozzátette, mivel az egészségügyi alkalmazottak is nagy kockázatnak vannak kitéve, az illetékesek úgy döntöttek, hogy az elsők között oltják be őket.
A szerb egészségügyi államtitkár kifejtette, hogy az oltási rendszerben prioritást élveznek még a 65 évnél idősebbek és a idősotthonok lakói. Đerlek beszélt arról is, hogy januárban 78 ezer, februárban 98 ezer, márciusban pedig 114 ezer adag vakcina érkezik majd Szerbiába. Hozzátette, a Gyógyszer- és Egészségügyi Eszközök Ügynöksége várhatóan engedélyezi az orosz és a kínai vakcina használatát is.

Hetente érkeznek koronavírus elleni védőoltások Szerbiába

Aleksandar Vučić azt mondta, hogy hetente érkeznek majd koronavírus elleni védőoltások Szerbiába.

Aleksandar Vučić
a szerb elnök.
A következő koronavírus
elleni védőoltások
január 4-én és
január 11-én fognak
érkezni Szerbiába.
A koronavírus elleni
védőoltás neve
a Pfizer-BioNtech.
A szerb elnök azt is
mondta, hogy
Szerbiába különbözőféle
védőoltások
érkeznek majd
a következő időszakban.
Az állami tisztviselők is
különböző vakcinákat
vesznek majd fel,
hogy megmutassák,
mindegyik jó
és megvéd
a koronavírustól.
Állami tisztviselő
például az elnök,
a politik.
A tisztviselők így akarják
bátorítani az embereket,
hogy vegyék fel
a koronavírus elleni
védőoltásokat Szerbiában.
A januárban érkező
védőoltások elegendőek
lesznek az idősotthonokban
élők számára.
A januárban érkező
védőoltások elegendők
lesznek az egészségügyben
dolgozók beoltására is.
Egészségügyben dolgozó
például az orvos,
a nővér, az ápoló.
A koronavírus elleni
védőoltásokat
fontos megkapni
a 65 évnél idősebb
embereknek is.
Nagyon sok védőoltás
érkezik majd januárban,
februárban és márciusban is
Szerbiába.


Gyöngyfűzés, mézeskalács készítés, csipkeverés, vesszőfonás, hímzés és nemezelés témakörében indulnak szakkörök a magyarországi Nemzeti Művelődési Intézet kezdeményezésével a magyarkanizsai székhelyű Felnőttképzők Regionális Hálózata koordinálásával.

A FERHA az igények előzetes felmérésével és a csoportok összeállításával 35 szakkör és mintegy 200 résztvevő tevékenységét szervezi majd az elkövetkező hónapokban. Ezek a szakkörök 8 vajdasági településen indulnak meg még november folyamán. A szakkörökhöz szükséges kellékeket ma vehették át a foglalkozások vezetői.
Sarnyai Károly, koordinátor, Felnőttképzők Regionális Hálózata, Magyarkanizsa: „A szakkörökről azt kell tudni, hogy a szakkör szervezők összegyűjtenek 5-5 embert és ezekkel együtt dolgoznak. A programok mind fent vannak a Nemzeti Művelődési Intézet világháló szerverén, onnan lehet videókat megnézni, mely videók vezetik a szakköröket a munkába. Várhatóan húsz videó megnézése után valamikor a tavaszra elkészülnek a munkák, megtanulják az alapjait ezeknek a szakmáknak.”

Különböző szakkörök indulnak Vajdaságban

Különböző szakkörök indulnak több vajdasági településen.

Ilyen szakkör lesz például
a gyöngyfűzés, a mézeskalács készítés,
a csipkeverés, a vesszőfonás, a hímzés
és a nemezelés.
Ezekről tanulhatnak majd az emberek
a vajdasági településeken induló szakkörökön.
A szakköröket a magyarországi
Nemzeti Művelődési Intézet indítja.
A szakkörök szervezésében részt vesz
a magyarkanizsai Felnőttképzők Regionális Hálózat
szervezete is.
A következő hónapokban 35 szakkör indul
több különböző vajdasági településen.
A szakköröknek 200 résztvevője lesz.
Ezek a szakkörök 8 vajdasági településen
indulnak meg már novemberben.
A szakköröket szakemberek fogják tartani.
A szakemberek tegnap vehették át
a szakkörökhöz szükséges eszközöket.
Tegnap november 24-e, szerda volt.
A szakkörök témájáról videókat lehet nézni
a Nemzeti Művelődési Intézet internetes oldalán:
https://aszakkor.hu/
Sarnyai Károly a szakkörök egyik szervezője elmondta,
hogy várhatóan 20 videó megnézése után
a szakkörök résztvevői megtanulják ezeknek
a szakmáknak az alapjait.
A szakkörökön való résztvevők várhatóan
tavaszra munkákat is készítenek a tanultakról.


10 ezer iskolatáska a magyar iskolába iratkozóknak

Kárpát-medence szerte zajlanak az iskolai beiratkozások. Az iskolakötelessé váló gyermekeknek ebben az időszakban választanak iskolát a szülők.

A külhoni területeken a magyar családok iskolaválasztása nemcsak az iskoláról és a tanító néniről szól, hanem a gyermek identitásáról, a magyar kultúra és a magyar közösségek fennmaradásáról is.
A Rákóczi Szövetség támogatóival összefogva mintegy 10 ezer iskolatáskát juttatott el sokszáz külhoni magyar iskolához, hogy a tanítók ezzel is köszönthessék a beíratott kis gyermekeket és megköszönhessék a szülők felelős döntését, amiért hitet tettek a magyar nyelv és kultúra továbbadásáért, fennmaradásáért.
Felvidékre több mint 3500, Kárpátaljára közel 2000, Vajdaságba 1500, az erdélyi szórványterületekre 3000 iskolatáskát küldött a Szövetség.
A magyar iskola a gyermek többlettudását, a közösség megmaradását és a nemzet ügyét szolgálja.
Köszönjük a családok helyes és felelős döntését, írta közleményében Csáky Csongor, a Rákóczi Szövetség elnöke.

10 ezer iskolatáska a magyar iskolába iratkozó gyerekeknek

Ebben az időszakban választanak iskolát a szülők az iskolakötelessé váló gyerekeknek.

A Rákóczi Szövetség 10.000 iskolatáskát
juttatott el több 100 külhoni magyar iskolához.
A Rákóczi Szövetség 1 magyarországi szervezet.
A Rákóczi Szövetség a magyar gyerekeket és fiatalokat segíti.
Külhoni magyar területek azok a területek,
amik Magyarországon kívül vannak
és ahol magyar nyelvű emberek élnek.
A Rákóczi Szövetség fontosnak tartja,
hogy a magyar gyerekek magyar osztályba járjanak.
A Rákóczi Szövetség azoknak a magyar
nyelvű gyerekeknek küldi az iskolatáskákat,
akik magyar osztályban kezdik az 1. osztályt.
Külhoni magyar terület például Felvidék,
Kárpátalja, Erdély és Vajdasági is.
Ezekre a külhoni magyar területekre
azt mondjuk, hogy Kárpát-medencében vannak.
A Rákóczi Szövetség egész Kárpát-medence
magyar iskoláiba küldött 10.000 iskolatáskát.
Vajdaságba 1500 iskolatáska érkezett
a magyar nyelvű iskolákba.
A Rákóczi Szövetség köszönetet mond
a családoknak, hogy magyar osztályba
íratják gyermeküket.
Ez azért fontos, mert így megmarad
a magyar nyelv, a magyar kultúra.


Nagycsütörtökön az utolsó vacsorára emlékeznek a keresztények

Ma van nagycsütörtök, amikor megkezdődik a húsvéti szent háromnap, az egyházi év legfontosabb időszaka. Csütörtök este az utolsó vacsorára emlékeznek a keresztények.

Az esti liturgiában felidézik az utolsó vacsorát, Jézus elárultatását és elfogatását.
Az utolsó vacsora az első szentmise és az oltáriszentség alapításának ünnepe. A szertartás része a lábmosás, amivel Krisztus tettére emlékeznek, aki az utolsó vacsorán szeretetének jeléül megmosta tanítványai lábát. A szertartás végén a csend jelzi a Jézus szenvedésével együtt érző fájdalmat.
Idén a nagycsütörtök esti szertartást leegyszerűsítve és a hívek részvétele nélkül tartják meg.

Ma van nagycsütörtök

Ma van nagycsütörtök, amikor megkezdődik a húsvéti szent 3 nap.

A húsvéti szent 3 három nap
az egyházi év
legfontosabb időszaka.
Nagycsütörtök estéjén
az utolsó vacsorára
emlékeznek a keresztények.
Ma április 9-e,
csütörtök van.
Az utolsó vacsorán
Jézus úgy mutatta ki
a szeretetét, hogy megmosta
a tanítványai lábát.
Ma este szentmisét tartanak
a templomokban.
Ma az esti mise után
a csend jelzi azt,
hogy a keresztények átérzik,
milyen volt Jézus szenvedése.
Idén a szentmisén
nem lesznek ott a hívek.
A koronavírus miatt
nem szabad,
hogy a templomokban
ott legyenek a hívők.
Idén a legtöbb hívő
otthon imádkozik húsvét idején.


Aki engedély nélkül horgászik, horogra akadhat

Közel 300 darab horgászengedélyt adtak ki eddig Magyarkanizsa községben. Az engedély egész Szerbiában érvényes. Aki viszont enélkül horgászik, illetve olyan halfajtákra dobja be a csalit, amire tilos, komoly pénzbüntetésre számíthat.

A zentai Glavaški Mladen már több éve rendszeresen horgászik. Leggyakrabban Velebitre, a csatornához jár. Mint mondja, szép a környezet, nem zavarják egymást a horgászok, sok a hal és a víz is tiszta.
„Most jó a helyzet, de a hal nem nagyon kap, lehet hogy a csatorna tisztítása miatt, régebben több volt a nád, de nem tudom, hogy pontosan miért.”
Szinte mindenhol, és ez alól a velebiti csatorna sem kivétel, csakis engedéllyel lehet horgászni. A kiváltás összege ebben az évben sem emelkedett. A községben május elsejéig több mint 300–an igényelték a horgászengedélyt. Azok, akik enélkül horgásznak, büntetésre számíthatnak.
Fodor Anasztázia, horgászbolt-tulajdonos, Magyarkanizsa: „Nem nőtt az ára a korábbi évekhez, sőt tavalyelőtt is ugyanennyi volt, mint most, és ezt díjazzák a horgászok, mivel eléggé mennek el az árak. Az azt jelenti, hogy a felnőtt férfiaknak 7 ezer dinár, a nőknek és a 65 éven felülieknek 3500 dinár, a gyerekeknek és a rokkantaknak 600 dinár az éves engedély. Van napos engedély ezer dinárért és egyhetes engedély kétezer dinárért.”
Csendes a Tisza. Kevés a horgász, ugyanis több hal is tabunak számít. Aki mégis a tiltott halakat próbálná meg kifogni, komoly pénzbírságot kaphat. Ezen halfajták közé tartozik a ponty, a csuka, a sügér és a harcsa is.

Büntetést kapnak, akik engedély nélkül horgásznak

Már több mint 300 darab horgászengedélyt adtak ki Magyarkanizsa községben.

A horgászengedély egész Szerbiában érvényes.
Aki viszont horgászengedély nélkül
horgászik, az pénzbüntetést kap.
Aki olyan halfajtákra dobja be a csalit,
amire tilos, az is komoly pénzbüntetésre számíthat.
A zentai Glavaški Mladen már több éve
jár horgászni, főleg Velebitre.
Mladen elmondta, Velebiten szép a környezet,
nem zavarják egymást a horgászok,
sok a hal és a víz is tiszta.
Szerbiában mindenhol csakis
horgászengedéllyel szabad horgászni.
A felnőtt férfiaknak 7 ezer dinárba kerül
az éves horgászengedély.
A nőknek és a 65 éven felülieknek
3500 dinárba kerül az éves horgászengedély.
A gyerekeknek és a rokkantaknak
600 dinár az éves horgászengedély.
Rokkant ember az, aki valamilyen
fogyatékossággal él.
Rokkant ember például a mozgássérült ember.
Komoly pénzbüntetést kaphatnak
azok a horgászok, akik tiltott halakat
próbálnak kifogni.
Tilos például pontyot, csukát,
sügért és harcsát kifogni.


A nőknek 2020-tól fél évvel többet kell dolgozniuk a nyugdíjba vonuláshoz

Január elsejétől módosulnak a nyugdíjba vonulás feltételei Szerbiában. A változás 2020-ban elsősorban a nőket érinti.

Nyugdíjba vonulásuk januártól akkor lehetséges, ha már ledolgoztak legalább 15 munkaévet és betöltötték a 63. életévüket. Ez azt jelenti, hogy a nők 2020-tól fél évvel később mehetnek nyugdíjba. A férfiaknál e tekintetben nincs változás, nekik is minimum 15 munkaévvel kell rendelkezniük, és be kell tölteniük a 65. évüket, ugyanúgy, mint 2019-ben. A korai nyugdíjba vonulás szabályai azonban változnak. A férfiak esetében ugyanúgy marad a 40 ledolgozott munkaév, a korhatár azonban kitolódik 8 hónappal, így 2020-tól már csak 58 évesen és 4 hónaposan kérvényezhetik a korai nyugdíjat. A nőknél a szükséges munkaévek száma 39 év lesz, a korhatár pedig 57 év 8 hónap lesz.

2020-tól változnak a nyugdíjba vonulás feltételei

2020. január 1-jétől változnak a nyugdíjba vonulás feltételei Szerbiában.

A változások főleg a nőkre vonatkoznak.
Január 1-jétől a nőknek
fél évvel többet kell dolgozniuk, ahhoz,
hogy nyugdíjba mehessenek.
Fél év 6 hónapot jelent.
A nők 2020-tól akkor mehetnek nyugdíjba,
ha ledolgoztak minimum 15 évet.
A nők 2020-tól 63 évesen mehetnek nyugdíjba.

A férfiaknál 2020-ban nem lesz változás
a nyugdíjba vonulás feltételeinél.
A férfiak akkor mehetnek nyugdíjba,
ha ledolgoztak minimum 15 évet.
A férfiak 65 évesen mehetnek nyugdíjba.
Korai nyugdíjba is mehet az ember.
Korai nyugdíj az, amikor az ember
kéri, hogy fiatalabban lehessen nyugdíjas.
A korai nyugdíjba vonulás feltételei is
megváltoznak 2020-ban.
A nőknél és a férfiaknál is megváltoznak
a korai nyugdíjba vonulás feltételei.
A férfiak 2020-tól akkor lehetnek korai nyugdíjasok,
ha 40 évet ledolgoztak.
A férfiak 2020-tól 58 évesen és 4 hónaposan
lehetnek korai nyugdíjasok.
A nők 2020-tól akkor lehetnek korai nyugdíjasok,
ha 39 évet ledolgoztak.
A nők 2020-tól 57 évesen és 8 hónaposan
lehetnek korai nyugdíjasok.


Az illegális fegyvereket május 8-tól lehet következmények nélkül átadni

Az állampolgárok május 8-tól június 8-ig adhatnak át illegális fegyvereket és robbanószerkezeteket a rendőrségnek, mondta el a Belgrádi Egyetem Jogi Karának professzora, Dejan Đurđević.

A kormány pénteken elfogadta az Aleksandar Vučić szerb köztársasági elnök által korábban bejelentett intézkedéseket, amelyeket a mladenovaci bűncselekmény után javasoltak. Az egyik intézkedés, amelynek a szerb állampolgárok birtokában lévő illegális fegyverek számának csökkentését kell eredményeznie, a következmények nélküli átadás lehetősége. Ha június 8-ig leadsz egy illegális fegyvert, senki nem kérdezi meg, honnan szerezted, nem fogsz felelni azért, mert jogosulatlanul tartottad és hordtad, de ha nem élsz ezzel a lehetőséggel, drákói büntetések lesznek – nem lesz felfüggesztett büntetés – részletezte Dr. Dejan Đurđević professzor a Szerbiai RTV műsorában.

Május 8-tól lehet átadni az illegális fegyvereket

A lakosok május 8-tól június 8-ig adhatnak át illegális fegyvereket és robbanószerkezeteket a rendőrségnek.

Május 8-a hétfő lesz.
Illegális fegyvertartás azt jelenti,
hogy szabálytalanul, engedély nélkül tart valaki magánál
vagy otthonában fegyvert.
Az illegális fegyvertartás tilos.
Az illegális fegyvertartást büntetik.
A szerb kormány pénteken elfogadta
az Aleksandar Vučić szerb államfő által
korábban bejelentett intézkedéseket.
Péntek május 5-e, tegnap volt.
Az új intézkedéseket a mladenovaci bűncselekmény után javasolták.
A mladenovaci lövöldözésben
több ártatlan ember meghalt.
Az egyik intézkedés az,
hogy a szerb lakosok birtokában lévő
illegális fegyverek számát csökkenteni kell.
Ha június 8-ig a szerbiai lakos lead
egy illegális fegyvert, senki nem kérdezi meg,
honnan szerezte, nem kap büntetést.
Azonban ha az illegális fegyvereket
nem adják le a lakosok június 8-ig,
akkor nagyon komoly büntetést fognak kapni.


Ideális az idő a nádvágáshoz

Kevés szabadtéri dologhoz jó a -13 fok, de nádvágásra tökéletes – mondják a ludasiak, akik most a keményebb fagyok beálltával tudták elkezdeni a nádvágást a tó körül. Azt mondják, idén nem jó minőségű a nád, az ónos eső nem tett jót neki.

Borsos Gábor két társával már múlt héten elkezdte a téli aratást, vagyis a nádvágást a Ludasi-tónál. Eddig erre nem volt lehetőség, mert a tartós fagyok elmaradása miatt nem képződött elég vastag jégréteg a tavon. A nádvágók szerint ki kell használni a keményebb mínuszokat.
A nemzetközi védelem alatt lévő tó szélén minden évben ki kell vágni a nádat, hogy az megújulhasson. Gulyás Oldal Tibor már csaknem 30 éve vágja a nádat a tó partján. Szerinte a nádvágás elsősorban azért fontos, hogy tisztuljon a tó.
A Ludasi-tó és környéke természetvédelmi terület, ezért engedélyhez kötött a nádvágás is. Dobó Márta, a Palics–Ludas Közvállalat igazgatója elmondta, már több évtizedes bejáródott gyakorlat, hogy a nádvágókkal szerződést kötnek, ami tartalmazza a Tartományi Természetvédelmi Intézet által megfogalmazott feltételeket is. Ezek szerint a nádvágásra január elsejétől február 28-ig kapnak engedélyt a nádvágók azzal, hogy március közepéig még lehetőségük van a terület tisztításának befejezésére.
A nádvágók szerint akkora a nád iránti kereslet, hogy bármennyit el tudnának adni, de sajnos egyfelől az időjárás miatt nagyon keveset tudnak a tavon dolgozni, másfelől kevesen vannak, akik nádat vágnak. A nádvágás a tó és környékének teljes bioszférájára hatással van. A tavasz beköszöntével a friss, zöld nád több oxigént juttat a vízbe, valamint több visszatérő vízi vándormadárnak biztosít fészkelőhelyet.

Megfelelő időjárás a nádvágáshoz

Kevés szabadtéri dologhoz jó a fagyos időjárás, de a nádvágáshoz tökéletes.

Tegnap hajnalban -13 fokos időjárás volt.
Tegnap január 25-e, kedd volt.
A -13 fokos hideg tökéletes időjárás a nádvágáshoz.
Ezt a ludasi nádvágó férfiak mondják.
A keményebb fagyok alkalmával tudták
elkezdeni a nádvágást a ludasiak.
Ludas 1 falu Vajdaságban.
A kemény fagyok miatt elég vastag
jégréteg alakult ki a tavon.
A nádvágók a befagyott tavon vágják a nádat
a Ludasi-tó körül.
A nádvágók elmondása szerint
idén nem jó minőségű a nád.
Idén 2022 van.
Az ónos, jeges eső nem tett jót a nád minőségének.
A Ludasi-tó nemzetközileg védett terület.
Engedély szükséges a Ludasi-tó körüli
nádvágáshoz, mivel a tó természetvédelmi terület.
A nádvágók január 1-jétől február 28-ig
kapnak engedélyt arra, hogy vágják a nádat a tó körül.
A tó szélén minden évben ki kell vágni
a nádat, hogy megújulhasson a tó.
Gulyás Oldal Tibor már 30 éve
vágja a nádat a tó partján.
Gulyás Oldal Tibor elmondta, azért fontos
a nádvágás, hogy tisztuljon a tó.
A nádvágók azt is elmondták,
hogy nagy a kereslet a nád iránt.
A nádvágók elmondták, sajnos már kevés
az az ember, aki nádat akar vágni
a Ludasi-tó környékén.


Önnek már nem kell, de más még szívesen hordaná?

Ha van olyan ruhadarabja, amitől megválna, és másnak ajándékozná, most megteheti. Ruhagyűjtési akciót szerveznek Szerbia több városában.

Pénteken és szombaton 10 és 17 óra között Szabadka központjában vállfák és fogasok várják a felajánlott, még jó állapotú, viselhető ruhaneműket. Az összegyűlt kínálatból bárki szemezgethet, így a felajánlott darabok azonnal gazdára is találhatnak. Az akció tavaly tavasszal indult Belgrádból, ahol nagy sikert aratott, így most Szerbia több városában is megrendezik.
Ruhagyűjtési akciót Újvidéken október 25-én és 26-án szervezik meg a Vojvodina Sport- és Üzletközpont előtt. Fogasokat, vállfákat helyeznek ki, amelyre az adakozók felakaszthatják ruhaadományaikat, ezzel segítve a környékbeli hátrányos helyzetű embereken. Az akció célja, hogy minden lakos fel tudjon készülni a hidegebb hónapokra. Az adományokat 10-től 17 óráig fogadják.

Ruhagyűjtési akció Szabadkán

Ruhagyűjtési akció lesz Szabadka központjában.

Pénteken és szombaton lesz ruhagyűjtési akció.
Pénteken és szombaton délelőtt 10 óra és délután 5 óra között lesz ruhagyűjtési akció.
Péntek október 25-e, holnap lesz.
Szombat október 26-a lesz.
Szabadka központjában vállfák és fogasok lesznek felállítva.
A vállfákra és a fogasokra bárki felakaszthat olyan ruhát, amit már nem használ.
A vállfákra és a fogasokra használt, de jó állapotú ruhát lehet felakasztani.
A vállfákról és a fogasokról, bárki levehet ruhát, ha szüksége van rá.
A ruhákért nem kell fizetni a ruhagyűjtési akción.
A vállfákról és a fogasokról a ruhákat haza lehet vinni.
Szerbia több városában lesz pénteken és szombaton ruhagyűjtési akció.
Újvidéken és Belgrádban is lesz ruhagyűjtési akció.
A ruhagyűjtési akció azért van, hogy segítsünk azoknak, akiknek nincs pénze ruhára.
A ruhagyűjtési akció azért van, hogy mindenki fel tudjon öltözködni a hideg napokra.


„A bajban is összetartozunk”

A VM4K és a Szekeres László Alapítvány is csatlakozik a tragikus kimenetelű székelyudvarhelyi kollégiumomlás kapcsán az Óbudai Egyetem által szervezett gyűjtéshez. Önök is csatlakozhatnak a gyűjtéshez!

A bajban is összetartozunk - írja szerkesztőségünkhöz eljuttatott közleményében a VM4K sajtószolgálata. Mint fogalmaznak az Óbudai Egyetem székhelyen kívüli képzésének konzultációs központjaként a Vajdasági Magyar Képző-, Kutató- és Kulturális Központ és a Szekeres László Alapítvány munkaközössége háromezer euró összegű személyes felajánlással csatlakozik a tragikus kimenetelű székelyudvarhelyi kollégiumomlás kapcsán az Óbudai Egyetem által szervezett gyűjtéshez, ezúton támogatva a tragédia áldozatait.
Az Óbudai Egyetemmel egyeztetve a VM4K és a Szekeres László Alapítvány honlapján és Facebook oldalán megtalálható a számlaszám, amelyen a gyűjtéshez lehet csatlakozni. A székelyudvarhelyi kollégiumomlásban négy diák rekedt a romok alatt, akik közül egy tizenhét éves diák életét vesztette, egyikük állapota pedig válságos.

Adománygyűjtés a székelyudvarhelyi áldozatok megsegítésére

Tragikus baleset történt hétfőn Székelyudvarhelyen.

Hétfő december 18-a volt.
Székelyudvarhely 1 város Romániában.
Egy kollégiumi épületrész omlott össze hétfő délután.
A balesetben egy 17 éves diák életét vesztette.
A romok alól 3 diákot sikerült kimenteni.
Kettő közülük nincs életveszélyben, a harmadik kómában van.
Az Óbudai Egyetem gyűjtést szervez az áldozatok megsegítésére.
Az Óbudai Egyetem Magyarországon van.
A VM4K és a Szekeres László Alapítvány is csatlakozott a gyűjtéshez.
A VM4K és a Szekeres László Alapítvány Szabadkán található.
A VM4K és a Szekeres László Alapítvány 3 ezer eurós
adománnyal csatlakozik a tragikus baleset áldozatainak megsegítésére.
A VM4K a Vajdasági Magyar Képző-, Kutató-
és Kulturális Központ rövidítése.
Önök is csatlakozhatnak a gyűjtéshez!
A VM4K és a Szekeres László Alapítvány internetes oldalán
és Facebook-oldalán megtalálható a számlaszám.
A számlaszámra tudják küldeni a pénzösszeget,
amivel a baleset áldozatait lehet támogatni.


Eurostat: Szerbiában egyre nagyobb a szakadék a szegények és a gazdagok között

A jövedelmek közötti eltérés Szerbiában az elmúlt öt évben jelentősen megnőtt, míg a régió más országai csökkentették azt.

Az Európai Unióban és a tagjelölt országokban végzett kutatás a 2012 és 2017 közötti időszakra vonatkozik. Az adatok szerint az EU-ban a legtehetősebbek jövedelme mintegy ötször nagyobb, mint a legszegényebbeké. Szerbiában viszont átlagosan kilencszer nagyobb a keresetük a legvagyonosabbaknak a kevésbé tehetőseknél. Jelene Žarković Rakić gazdaságtudományi szakember szerint egyebek mellett a nagy különbségek az eltérő adózási formák miatt lehetségesek. Az EU-ban többkulcsos adózási rendszer van életben, a gazdagabbaknak jövedelmük nagyobb százalékát kell leróniuk. Szerbiában viszont egykulcsos adórendszert használnak, vagyis mindenkire ugyanakkora százalékkal terhelnek. Szerbiában jóval kevesebbet összeg jut szociális juttatásokra, a gyermekpótlékokra, valamint a segélyek különböző formáira.

Nagy a jövedelemkülönbség Szerbiában

Nagy a jövedelemkülönbség a szegények és a gazdagok között Szerbiában.

Jövedelem az a pénz, amit az ember kap.
Jövedelem például a fizetés vagy a segély.
Szerbiában sokkal több jövedelmet kapnak a gazdagok, mint a szegények.
Szerbiában minden ember ugyan annyi adót fizet.
Szerbiában a szegény ember ugyan annyi adót fizet, mint a gazdag ember.
Az adót az ember az országnak fizeti.
Adót fizet az ember például a házra, az autóra, a szemételhordásra.
Az egyforma adófizetés miatt van nagy jövedelemkülönbség a gazdagok és a szegények között.
Az Európai Unió országaiban nem fizet minden ember ugyan annyi adót.
Az Európai Unió országaiban a gazdag emberek több adót fizetnek.
Az Európai Unió országaiban a szegény emberek kevesebb adót fizetnek.
Az Európai Unió sok ország csoportja.
Az Európai Unióban 28 ország van.
Szerbia nincs benne az Európai Unióban.
Az Európai Unióban benne van például Magyarország, Ausztria, Németország.
Szerbiában az emberek kevesebb pénzt kapnak segélyekre vagy gyermekpótlékokra.


Két héten belül eldől, hogy milyen modell szerint indul az iskola

Az új iskolaév tervezésekor abból indulnak ki, hogy a fiatalabb gyerekeknek az iskolában tartsák meg az órákat - nyilatkozta Mladen Šarčević oktatási miniszter a Kurirnak.

Hozzátette, arra fognak törekedni, hogy az alsó négy osztály tanulói három hétig járjanak iskolába, a negyedik héten pedig távoktatásban részesüljenek. A felső tagozatosoknak két-két hétre osztanák az iskolai és a távoktatást. Az iskolaigazgatók tíz napon belül megkapják az utasítást, milyen modell szerint tervezzék ősztől az oktatást. A tárcavezető azt is kiemelte, a gyerekeknek viselniük kell majd az arcmaszkot, amennyiben ez lesz a szakemberek ajánlása. Šarčević szerint a hagyományos oktatás majd csak akkor lesz megint lehetséges, amikor teljesen biztonságos lesz a helyzet, az pedig nyilvánvalóan csak az oltóanyag felfedezése után lesz - tette hozzá.

Két héten belül kiderül, hogyan indul az iskola

Két héten belül kiderül, hogy szeptemberben hogyan fog kezdődni a tanítás.

A tanítás szeptember 1-jén
kezdődik Szerbiában.
A koronavírus-járvány miatt
még nem lehet tudni,
hogy hogyan fog kezdődni
a tanítás szeptemberben.
Tervek szerint
az alsós diákoknak
az iskolákban lesz a tanítás.
A tervek szerint
az alsós diákoknak
3 hétig az iskolában lesz
a tanítás, 1 hétig pedig
távoktatás lesz otthon.
A felsős diákoknak
2 hétig az iskolában lenne
a tanítás, 2 hétig pedig
távoktatás lenne, otthon.
Az iskolaigazgatók
10 napon belül megkapják
az információkat,
hogy hogyan induljon
az oktatás szeptembertől.
Az oktatás, tanítást jelent.
Az iskolákban a tanulóknak
kötelező lenne a szájmaszk.
Amíg nincs gyógyszer
vagy védőoltás
a koronavírus ellen,
addig a távoktatás is
jelen lesz az iskolákban.


Megújul az adai Szentháromság templom

Folyamatosan zajlanak a felújítási munkálatok az adai Szentháromság templomon. Decemberben kezdték el a villanyhálózat cseréjét, valamint a mennyezeti festmények tisztítását és restaurálását. Átfestik az orgonát és a korlátokat is.

A belső munkálatokra több mint 100 ezer eurót fordítanak. Az összeg 70 százalékát önerőből valósítják meg és a hívek adományából, emellett a Magyar Kormány, valamint a helyi önkörmázat is segített. Az év első felében renoválják a tetőt is, melyet a magyar kormány 4 millió, Ada Önkormányzata pedig 4 és fél millió dinárral támogat.
Szungyi Károly, plébános: „Jelen pillanatban a belső felújítások zajlanak. A kóruson az orgona felett történnek a felújítások. A freskók is megújulnak. Idáig a lenti kishajókon, illetve a kóruson lévő hajókon végzett munkálatokat fejeztük be. Időszerű és szükséges volt a templom felújítása.”

Megújul az adai Szentháromság templom

Folyamatos felújítási munkálatok történnek az adai Szentháromság templomon.

Ada 1 község és város Vajdaságban.
Tavaly decemberben kezdték el
a villanyhálózat cseréjét
és a mennyezeti festmények tisztítását és felújítását.
Tavaly 2021 volt.
Mennyezet ugyanazt jelenti, mint a plafon.
Az adai Szentháromság templom
belső terét is felújítják.
A mesterek átfestik az orgonát és a korlátokat is.
A folyamatos felújításokat
a hívek támogatásából,
a magyar kormány támogatásából
és Ada község támogatásából tudják biztosítani.
Felújítják a tetőt is a templomon.
Szungyi Károly adai plébános elmondta,
hogy nagyon fontos volt már felújítani
a Szentháromság templomot.
A plébános papot jelent.


Mától fizetik ki az egyszeri, száz euró értékű egyszeri pénztámogatást azoknak, akik pénzügyi szociális segélyt kapnak Szerbiában. A kifizetésre mintegy 160 ezer személy jogosult.

Május 25-én, hétfőn pedig elkezdik az átutalást mindenki másnak is, aki igényelte. Naponta mintegy fél millió szerbiai állampolgár számlájára fogják átutalni a pénzt. Várhatóan június 2-ig pedig befejeződik a segély kifizetése. Aki még nem igényelte a pénzt, az június 5-ig megteheti. Eddig 3,8 millió szerbiai polgár jelentkezett a 100 eurós állami támogatásra - jelentette be Siniša Mali. A szerb pénzügyi tárcavezető hozzátette, azok, akik eddig nem igényelték a támogatást, megtehetik azt telefonon és online formában is még két héten keresztül, egészen június ötödikéig. A tervek szerint június hetedikére mindenki megkapja az állam támogatását - szögezte le a szerb pénzügyminiszter.

Folytatódik a 100 eurós támogatás kifizetése

Folytatódik a 100 eurós egyszeri támogatás kifizetése Szerbiában.

A nyugdíjasok már megkapták
a 100 eurós támogatást.
Mától azok kapják meg
a 100 eurós támogatást,
akik pénzügyi szociális
segélyt kapnak Szerbiában.
Ma május 21-e,
csütörtök van.
Május 25-től kezdik
kifizetni mindenki másnak,
aki igényelte
a 100 eurós támogatást.
Május 25-e hétfő lesz.
A 100 eurós támogatást
minden nagykorú szerb
állampolgár igényelni tudja.
A tervek szerint június 2-ig
mindenkinek kifizetik,
aki igényelte
a 100 eurós támogatást.
Június 5-ig lehet igényelni
a 100 eurós támogatást
minden nagykorú szerb
állampolgárnak.
Ezt a telefonszámot
kell hívni a 100 eurós
támogatásért:
0800 101100
Ezen az internetes oldalon
kell igényelni
a 100 eurós támogatást:
idp.trezor.gov.rs


Indulnak a téli véradási akciók

Vérhiány van Szerbiában, most elsősorban B negatív és 0-ás vérre lenne szükség. Az országban tegnap elkezdődött a Vérátömlesztő Intézet téli kampánya, mely március 5-éig tart, és célja, hogy felhívja az emberek figyelmét a véradás fontosságára.

A következő két hónapban több mint 40 városban és községben szerveznek majd akciókat, amelyekre a régebbi és az új önkéntes véradókat is várják. Mirjana Knežević, az intézet munkatársa emlékeztetett, az ünnepek mindig kritikus időszaknak számítanak, mert kevesebb a véradó, a szükség azonban akkor is nagy.
Az előző évet összegezve elmondta: 2022-ben 71 ezer egységnyi vért sikerült begyűjteniük, és több mint 15 ezer új véradót vettek nyilvántartásba. Közülük nagyjából tízezren érettségizők vagy egyetemisták voltak.

Indulnak a téli véradási akciók

Jelenleg a B negatív és a 0-ás vérre van
a legnagyobb szükség az országban.
Tegnap elkezdődött Szerbiában
a Vérátömlesztő Intézet téli véradási akciója.
Tegnap január 4-e, szerda volt.
A véradási akció március 5-ig tart.
A véradási akció célja, hogy felhívja
az emberek figyelmét a véradás fontosságára.
Februárban és márciusban több mint
40 városban és községben szerveznek majd
véradási akciókat.
A régebbi és az új önkéntes véradókat is
várják majd ezekre az akciókra.
Az ünnepek idején mindig kevesebben adnak vért,
bár ebben az időszakban is nagy szükség van a vérre.
A tavalyi évben több mint 15 ezer
új önkéntes véradó volt az országban.
Ebből körülbelül 10 ezer véradó
érettségiző vagy egyetemista volt.
Tavaly 2022 volt.


Új szenzoros szobát kapott a Kolevka

Új szenzoros szobával és egy kültéri fedett terasszal bővült a szabadkai Kolevka Gyermekotthon.

A szenzoros szoba meleg, biztonságos, harmonikus, esztétikus nyugalmat árasztó környezet, ahol több érzékszerv stimulálása valósulhat meg különböző ingerek, a fény-, szín-, hanghatások, a zene és az illatok által. A beruházásokra Szabadka Város költségvetéséből összesen 2,4 millió dinárt különítettek el.
A Kolevka Gyermekotthonban még további rekonstrukciós munkálatok valósulhatnak meg a közeljövőben - nyilatkozta a helyszínen Stevan Bakić szabadkai polgármester.
A gyermekotthonnak jelenleg 162 felhasználója van.

Új szenzoros szobát kapott a Kolevka

Új szenzoros szobát és 1 kültéri fedett teraszt kapott a szabadkai Kolevka Gyermekotthon.

A szenzoros szobában a gyerekek
játékosan tudnak fejlődni.
A szenzoros szoba a színeivel,
a hangjaival, a játékeszközeivel,
a fényeivel és nyugalmával fejleszti
a gyerekek különböző képességeit.
A szabadkai Kolevka Gyermekotthonban
fogyatékkal élő gyerekek és fiatalok élnek.
Fogyatékkal élő személy például
a mozgássérült személy, a látássérült személy
vagy az értelmileg akadályozott személy.
Az új szenzoros szobát Szabadka Városa
adományozta a gyermekotthonnak.
Stevan Bakić, Szabadka polgármestere
tegnap meglátogatta a Kolevka Gyermekotthont.
Tegnap szeptember 20-a, kedd volt.
A polgármester elmondta, a tervek szerint
további fejlesztések is lesznek a gyermekotthonban.
A Kolevka Gyermekotthonban jelenleg
162 gyermek és fiatal él.


Ruhaosztási akció a szabadkai Vöröskeresztben

Évente nagyjából 20 tonna ruhaneműt kapnak, amelyet a rászorulók között osztanak szét – mondták a szervezet illetékesei. Leginkább a gyerekruhák és a babaholmik keresettek.

Zoran Molnar, a szervezet szakmunkatársa elmondta, minden segítség jól jön. Nem csak ruhaneműket vihetnek az adakozók, hanem bármilyen bútort vagy háztartási gépet, amelyre már nincs szükségük, de még használható állapotban vannak. Az adományokat hétköznaponként délelőtt 8 és 12 óra között fogadják a Szabadkai Vöröskereszt székházában – tette hozzá Zoran Molnar.
„Bármijük van a lakosoknak, amit nem hordanak, vagy ami nem kell nekik, arra kérném őket, hogy hozzák el hozzánk a Vöröskeresztbe. Minden ruha, amit elhoznak felhasználásra kerül. Vagy itt a Vöröskeresztben osztjuk szét, vagy elvisszük a helyi közösségekbe, a városi vagy a peremvárosi helyi közösségekbe, ahol az önkénteseink az ételosztó pontokon a ruhákat is szétosztják. Tehát minden ruha, amit elhoznak megtalálja új tulajdonosát.”

A Szabadkai Vöröskeresztnek ruhákat lehet adományozni.

Az emberek a kinőtt és nem használt
ruháikat adományozzák el.
Az emberek minden évben nagyon sok
ruhát adományoznak a Szabadkai Vöröskeresztnek.
A Szabadkai Vöröskereszt ezeket a ruhákat
szétosztja a szegény sorsú családoknak.
A gyerekruhákra és a babaholmikra van
a legnagyobb szükség a szegény sorsú családokban.
A Vöröskeresztnek minden adomány jól jön.
A Vöröskeresztbe az emberek nem csak
ruhákat vihetnek.
A Vöröskeresztnek például bútorokat,
háztartási gépeket is lehet adományozni.
Háztartási gép például a porszívó, a mosógép.
Ezeket az adományokat a Vöröskereszt
mind a szegény sorsú családoknak osztja szét.
Az adományokat minden hétköznap
délelőtt 8 óra és 12 óra között lehet elvinni
a Szabadkai Vöröskeresztbe.


Érkeznek a zarándokok a doroszlói szentkúthoz

Sok hívő gyalogosan jött, például Kupuszináról és Moholról is.

18 órától előesti szentmisét tartottak, majd gyertyás körmenet kezdődött.
Holnap, Kisboldogasszony napján a püspöki ünnepi szentmise 10 órakor kezdődik, Német László belgrádi metropolita érsek vezeti. A misét a Pannon Televízió élőben közvetíti.

Ünnepi Szentmise a doroszlói szentkúton

Sok hívő gyalogosan érkezett a doroszlói szentkúthoz.

A gyalogosan érkező híveket zarándokoknak nevezzük.
Zarándokok érkeztek például Kupuszináról
és Moholról is a doroszlói szentkúthoz.
Tegnap délután 6 órától előesti szentmisét tartottak.
A szentmise után gyertyás körmenet kezdődött.
Tegnap szeptember 7-e, csütörtök volt.
Ma délelőtt 10 órától kezdődik a püspöki ünnepi szentmise.
Ma van Kisboldogasszony napja.
A mai ünnepi szentmisét Németh László belgrádi metropolita érsek tartja.
A mai misét a Pannon Televízió élőben közvetíti.
Ma szeptember 8-a, péntek van.


Szerbiai válságstáb: a színháznak és mozinak még nem jött el az ideje

Nem javasolják a tömegesebb rendezvények megtartását sem.

Bár a rendkívüli állapot eltörlésével lassan normalizálódik a helyzet Szerbiában, az országos válságstáb továbbra is azt javasolja, hogy a későbbiekben is tartsuk be a gyülekezés tilalmát, és május végéig ne nyissák ki a mozikat és a színházakat, valamint ne szervezzenek olyan sporteseményeket, amelyeket a helyszínen követhet a közönség. Az iskolai élet egyelőre nem tér vissza, de június elsejétől az egyetemi karok ajtaja nyitva áll azok előtt, akik vizsgáznának vagy laboratóriumi gyakorlaton vennének részt. A 65 éven felülieknek továbbra is azt javasolják, hogy tartsák be a fizikai távolságtartás szabályát és zárt térben viseljenek védőmaszkot. Az idősek vásárlása a rendkívüli állapot feloldásával és a kijárási tilalom eltörlésével bármikor lehetséges lesz, mint másoknak, de a válságstáb javasolni fogja, hogy jelöljenek ki két reggeli időpontot a héten, amikor csak az idősek mehetnek boltba. A gyülekezés továbbra is tilos, de várhatóan engedélyezni fogják, hogy nyílt terepen, a szabadban 20 személy egyszerre tartózkodjon, ám hozzáteszik, a járványhelyzet függvényében ezt a számot megváltoztathatják.

A gyülekezés tilalmát javasolják május végéig

A szakértők azt javasolják, hogy tartsuk be a gyülekezés tilalmát május végéig.

Ez azt jelenti,
hogy ne menjünk
olyan helyre,
ahol sok ember van.
A koronavírus-járvány miatt
kell betartani
a gyülekezés tilalmát.
Valószínűleg csütörtöktől
megszűnik a rendkívüli állapot
Szerbiában.
Csütörtök május 7-e,
holnap lesz.
Csütörtöktől nem lesz
kijárási tilalom sem
Szerbiában.
Megszűnik a rendkívüli állapot,
de fontos betartani
továbbra is
az emberek közötti
biztonságos távolságot.
A szakértők szerint
még nem kell megtartani
azokat a rendezvényeket,
ahol sok ember lenne.
A szakértők szerint
május végéig nem kell
megnyitni a színházakat
és a mozikat sem
Szerbiában.
A szakértők szerint
május végéig nem kell
megszervezni azokat
a sporteseményeket sem,
ahol közönség is lenne.
Oktatás sem lesz
az iskolákban.
Június 1-jétől kinyitnak
az egyetemek Szerbiában.
A 65 évnél idősebb embereknek
fontos lesz továbbra is
betartani a biztonságos távolságot
egymás között.
A 65 évnél idősebb embereknek
azt javasolják,
hogy zárt térben
viseljenek maszkot.
A gyülekezés továbbra is
tilos lesz.


Próbaérettségit írtak a középiskolások

Próbaérettségit írtak anyanyelvből a szerbiai negyedikes gimnazisták és a szakközépiskolások. Szerdán matematikából, majd pedig szaktantárgyi elméletből és általános tantárgyakból tesztelhetik tudásukat a végzős diákok.

Az anyanyelvi tesztekkel kezdődtek meg szerdán az állami próbaérettségik a végzős gimnazisták és szakközépiskolások számára. Az adai Műszaki Iskolában összesen 62 végzős diák vesz részt a próbateszteken.
Kovács Rebeka, végzős diák, Műszaki Iskola, Ada: „Magyar nyelvből írtuk az érettségit, gördülékenyen ment az egész, szerintem többnyire jól teljesítettünk. Voltak nehezebb példák, könnyebbek is, feltaláltuk magunkat. A tanárok jó instrukciókat adtak, mindenről tájékoztatva voltunk.”
Budai Zoltán, végzős diák, Műszaki Iskola, Ada: „Elégedett vagyok magammal, kellett azért gondolkodni, mert az elmúlt évek témái voltak a kérdések, de amennyire tudtam, annyira odatettem magam. Remélem, hogy jól sikerült.”
Az adai Műszaki Iskolában 55 diák magyar, 7 tanuló szerb nyelvből mérettette meg magát. A tesztek írása déltől 15 óráig tartott.
Gilice Hilda, igazgató, Műszaki Iskola, Ada: „A teszteket követően meglátjuk, mik lesznek az eredmények az értékelés során, illetve hogy a tanulók elérik-e azokat a kompetenciákat, azt a szintet, ami nélkülözhetetlen ahhoz, hogy továbbtanuljanak. Tehát tapasztalatunk még nincs, de bízunk abban, hogy a legjobb eredményeket el tudjuk érni.”
A diákoknak 180 perc áll rendelkezésre egy teszt megírására, de az igazgatónő elmondása szerint a diákok többsége nem használta ki ezt és rövidebb idő alatt sikerült megírni a próbaérettségit.

Próbaérettségit írtak a középiskolások

Kedden és szerdán tartják a próbakisérettségiket a szerbiai gimnazisták és középiskolások számára.

Kedd április 5-e, tegnap volt.
Szerda április 6-a, ma van.
A próbaérettségit a negyedikes
gimnazisták és szakközépiskolások írják.
Kedden anyanyelvből írták a próbaérettségit
a negyedikes gimnazisták és szakközépiskolások.
A megkérdezett diákok szerint,
jól sikerült a teszt megírása.
Ma matematikából, szaktantárgyi elméletből
és általános tantárgyakból írják
a próbaérettségit a végzősök.
Az adai Műszaki Iskolában összesen
62 végzős diák vesz részt a próbateszteken.
Ada 1 város és község Vajdaságban.
Az adai Műszaki Iskolában 55 diák magyar,
7 tanuló szerb nyelvből írta a próbaérettségit.
A tesztek írása 12 órától délután 3 óráig tartanak.
Ez azt jelenti, hogy 180 percig
írhatják a teszteket a végzős tanulók.
Az adai Műszaki Iskola igazgatónője elmondta,
a legtöbb tanuló ezt a 180 percet
nem használta ki, mert rövidebb idő alatt
sikerült megírniuk a próbaérettségit.
Az adai Műszaki Iskola igazgatónőjét
Gilice Hildának hívják.


Zentán mindenki mehet oviba, Szabadkán nem

Hétfőtől munkáltatói igazolás nélkül lehet vinni a gyerekeket óvodába Zentán. Ezzel szemben Szabadkán 18-át követően is kötelező felmutatni igazolást arról, hogy mindkét szülő munkaviszonyban van, és feladatait nem tudja otthonról elvégezni.

A zentai Hófehérke Iskoláskor Előtti Intézmény minden épületében várják a kicsiket. A szülők továbbra sem mehetnek be az intézménybe, az óvónők az ajtóban veszik át a gyerekeket
Szabadkán továbbra is rendkívüli helyzet van érvényben, erre hivatkozva korlátozzák az óvodák működését. Emellett fontos, hogy azoknak a gyerekeknek, akik téli szüneten voltak, a hétfői visszatéréskor orvosi igazolást kell felmutatniuk arról, hogy egészségesek. Az igazolás nem lehet régebbi hét napnál.

Hétfő január 18-a lesz.
Zenta 1 város
és község Vajdaságban.
Eddig a koronavírus-járvány
miatt kellett mind
a 2 szülőnek munkáltatói
igazolás,
ha a gyermekét óvodába
akarta vinni.
A munkáltatói igazolás
megmutatja, hogy mind
a 2 szülő bejelentett
munkahelyen dolgozik.
Hétfőtől Zentán nem kell
munkáltatói igazolás
az óvodákba.
A zentai Hófehérke óvoda
minden épületébe
várják a kicsiket.
A szabadkai óvodákban
továbbra is
mind a 2 szülőnek kell,
hogy legyen
munkáltatói igazolása.
Fontos, hogy
a szabadkai óvodákban
azoknak a gyerekeknek,
akik téli szüneten voltak,
a hétfői visszatéréskor
orvosi igazolást kell
felmutatni arról,
hogy egészségesek.
Az orvosi igazolás
nem lehet régebbi
7 napnál.
A koronavírus-járvány
miatt az óvodákba
nem mehetnek be
a szülők.
Az óvónők
veszik át a gyerekeket
az óvoda ajtajában.